Pindaan Ordinan Darurat 2021: Pesalah dihukum penjara tiga tahun dibenarkan jalani khidmat masyarakat

PUTRAJAYA, 16 April - Bermula hari ini, pesalah yang menghadapi hukuman penjara tiga tahun, layak untuk melakukan khidmat masyarakat.

Sebelum ini, mereka yang menghadapi hukuman penjara hingga tiga bulan, memenuhi syarat untuk melakukan khidmat masyarakat.

Menurut Warta Kerajaan mengenai Ordinan Darurat (Kehadiran Wajib Pesalah-Pesalah) (Pindaan) 2021 yang diterbitkan Jabatan Peguam Negara, ia memperkenal pindaan kepada Seksyen 5 Akta Kehadiran Wajib Pesalah-Pesalah 1954 yang menyatakan mahkamah boleh, selain hukuman atau komital berkenaan, membuat perintah kehadiran wajib yang menghendaki seseorang hadir setiap hari di pusat yang mereka harus melakukan kerja wajib selama tempoh tidak lebih 12 bulan dan tidak lebih empat jam setiap hari.

Mahkamah harus mempertimbang karakter individu terbabit, sifat dan keseriusan kesalahan dan semua keadaan lain yang berkaitan. Sementara itu, menurut Seksyen 5A akta sama, ketua pengarah boleh, secara bertulis, memberi arahan untuk memindahkan mana-mana pesalah yang dikehendaki di bawah perintah kehadiran wajib untuk hadir setiap hari dari satu pusat ke pusat lain, atas permohonan yang dibuat pesalah atau sekiranya ketua pengarah merasakan perlu untuk melakukannya.

Ordinan itu diisytiharkan setelah Yang di-Pertuan Agong berpuas hati bahawa tindakan serta-merta adalah dikehendaki untuk menjamin dan memelihara keselamatan, kehidupan ekonomi dan ketenteraman awam.


MAIK benarkan solat Jumaat, solat fardu dan solat tarawih, ikut ketetapan SOP yang ketat

KELANTAN, 16 April - Majlis Agama Islam dan Adat Istiadat Melayu Kelantan, MAIK membenarkan solat Jumaat, solat fardu dan solat tarawih diadakan di masjid dan surau di tujuh daerah di negeri itu yang dikenakan Perintah Kawalan Pergerakan, PKP bermula tengah malam tadi sehingga tamat PKP.

Yang Dipertua MAIK, Tengku Tan Sri Mohamad Rizam Tengku Abdul Aziz menerusi satu kenyataan memaklumkan,kebenaran pelaksanaan ibadah tersebut telah mendapat perkenan Sultan Kelantan, Sultan Muhammad Lima.

Beliau yang juga Tengku Temenggong Kelantan memaklumkan, ibadah berkenaan dan Qiamullail di masjid negeri, bandar dan jajahan dibenarkan dengan kehadiran 70% daripada kapasiti ruang masjid.

Bagi masjid mukim, surau dan musolla pula dibenarkan dengan kehadiran 50% bilangan jemaah mengikut kapasiti sebenar premis berkenaan.

Pelaksanaan tersebut perlu mengambil kira penjarakan fizikal satu meter antara jemaah dan boleh dilaksana sebanyak lapan rakaat dengan surah atau ayat pendek dalam tempoh tidak lebih 45 minit, tidak termasuk solat Isyak.

Manakala aktiviti tazkirah tidak dibenarkan sepanjang pelaksanaan solat sunat tarawih.

Namun tazkirah Subuh, Asar dan lain-lain termasuk aktiviti tadarus al-Quran adalah dibenarkan mengikut kapasiti yang telah ditetapkan dengan tidak melebihi tempoh 45 minit.

Selain itu jamuan berbuka puasa, bersahur dan moreh tidak dibenarkan.

Bagaimanapun masjid, surau dan musolla boleh menyediakan menu berbuka, bersahur serta moreh secara bungkus dan diagihkan kepada jemaah untuk dibawa pulang.


Sarawak mohon Kerajaan Persekutuan bekalkan vaksin CanSino

KUCHING, 16 April - Sarawak meminta Kerajaan Persekutuan membekalkan vaksin COVID-19 berdos tunggal CanSino buatan China ke negeri itu.

Timbalan Ketua Menteri, Datuk Douglas Uggah Embas yang juga Pengerusi Jawatankuasa Pengurusan Bencana Negeri, JPBN berkata, permintaan itu dibuat semasa pertemuannya dengan Menteri Penyelaras Program Imunisasi COVID-19 Kebangsaan, Khairy Jamaluddin Abu Bakar di Putrajaya, baru-baru ini.

Menurutnya, vaksin CanSino yang hanya memerlukan suntikan satu dos adalah vaksin yang paling sesuai terutama bagi penduduk Sarawak yang tinggal di pedalaman negeri ini.

Awal bulan ini, Dr Adham Baba berkata, Malaysia akan menerima bekalan 3.5 juta dos vaksin CanSino COVID-19 dari China secara berperingkat, mulai bulan ini.

Vaksin CanSino ujarnya akan digunakan terutama di kawasan pedalaman dan kawasan melibatkan penerima vaksin sukar untuk datang bagi mendapatkan suntikan dos kedua seperti vaksin jenis Pfizer-BioNTech dan Sinovac.


Sektor swasta perlu guna pakai teknologi baharu

KUALA LUMPUR, 15 April - Sektor swasta perlu mengguna pakai teknologi baharu bagi mempercepat pemulihan ekonomi negara.

Perdana Menteri, Tan Sri Muhyiddin Yassin berkata pandemik COVID-19 menyedarkan kerajaan tindakan segera perlu diambil untuk menggerakkan agenda inklusi digital bagi membolehkan berjuta-juta orang bekerja, belajar dan berhubung secara digital.

Seterusnya lari daripada kebiasaan dan membangunkan pelbagai langkah untuk mengurangkan impak pandemik terhadap rakyat dan ekonomi.

Dengan kata lain, masanya sudah tiba untuk mencari idea baharu dan berinovasi.

Sejajar dengan itu, kerajaan juga telah memperkenal Pelan Jalinan Digital Negara (JENDELA) dan Revolusi Industri 4.0 sebagai agenda transformasi perniagaan.

Inisiatif itu juga mampu meningkatkan pertumbuhan ekonomi digital yang mampan.

Tan Sri Muhyiddin berucap pada sesi dialog bersama pemain industri anjuran Kementerian Perdagangan Antarabangsa dan Industri di ibu negara.


PKP: 13 lagi SJR di Kelantan

KOTA BHARU, 15 April - Polis Kelantan menambah 13 lagi Sekatan Jalan Raya (SJR) di sempadan daerahnya menjadikan jumlah keseluruhan 17 sekatan. Ketua Polis Kelantan, Datuk Shafien Mamat berkata, untuk PKP kali ini juga polis mengetatkan kawalan dengan menutup kesemua laluan tikus bagi mengawal kemasukan kenderaan ke negeri itu secara haram.

Di daerah Kota Bharu sahaja terdapat tiga lokasi SJR manakala dua SJR pula masing-masing di daerah Pasir Mas, Bachok, Pasir Puteh dan Machang.

Manakala satu SJR lagi di lain-lain lokasi.

Beliau berkata demikian pada sidang media sempena pelaksanaan SOP PKP di Kelantan, di Kota Bharu. Dalam pada itu, seramai 500 anggota polis termasuk pasukan sukarela akan bertugas di setiap SJR. Semalam, Menteri Kanan (Keselamatan), Datuk Seri Ismail Sabri Yaakob mengumumkan pelaksanaan PKP di tujuh daerah di negeri Kelantan bermula esok sehingga 29 April ini.


430 petugas kesihatan bakal dihantar ke Sarawak mulai 21 April

PUTRAJAYA, 15 April - Kementerian Kesihatan akan menghantar 430 petugas kesihatan ke Sarawak bermula 21 April ini.

Menurut Menteri Kesihatan Datuk Seri Dr Adham Baba, mereka akan membantu Sarawak menangani penularan COVID-19 yang menyaksikan kes positif meningkat mendadak sejak beberapa hari lalu.

Pada ketika ini, Sarawak memerlukan kira-kira 1,436 petugas kesihatan.


Melaka tempatkan anggota polis di 70 bazar Ramadan

BUKIT PALAH, 15 April - Anggota polis akan ditempatkan di semua 70 bazar Ramadan seluruh Melaka berkuat-kuasa serta merta untuk memastikan peniaga dan pengunjung mematuhi prosedur operasi standard (SOP) ditetapkan.

Ketua Menteri, Datuk Seri Sulaiman Md Ali menegaskan, tindakan itu diambil berikutan kegagalan pengunjung mematuhi SOP khususnya penjarakan fizikal.

Berdasarkan pemantauan, penganjur dan peniaga bazar Ramadan seluruh negeri sudah mematuhi SOP ditetapkan namun berlaku kesesakan disebabkan sikap pengunjung.

Justeru, semua pengunjung diingatkan patuh SOP terutama penjarakan fizikal dan memberi kerjasama supaya penganjuran pasar Ramadan di Melaka tidak dibatalkan sehingga memberi kesan kepada peniaga.

Beliau berkata demikian selepas lawatan ke Wad Pembedahan Kanak-kanak di Hospital Melaka dalam program Santuni Permata Hati Majlis Bandaraya Melaka Bersejarah (MBMB).

Selain itu pihak MBMB juga menugaskan seramai 200 penguatkuasa melakukan pemantauan secara serius di semua kawasan pasar Ramadan bawah selainnya.


Tiada niat jahat isytihar Darurat

KUALA LUMPUR, 15 April - Tiada motif jahat di sebalik pengisytiharan Darurat.

Demikian ditegaskan Perdana Menteri Tan Sri Muhyiddin Yassin.

Sebaliknya jelas beliau, pengisytiharan hanya bertujuan membendung penularan COVID-19.

Menerusi darurat, kerajaan boleh mengambil langkah wajar bagi mendepani pandemik.

Ini merangkumi penggunaan aset hospital swasta, mengambil milikan sementara tanah, bangunan atau harta alih hospital swasta atau membuat permintaan menggunakan sumber hospital swasta bagi merawat pesakit COVID-19.

Dalam pada itu beliau juga memaklumkan, kerajaan tidak berhasrat melaksanakan Perintah Kawalan Pergerakan menyeluruh buat kali ketiga.

Namun, perintah sama akan dikuat kuasa secara bersasar kepada lokaliti yang mencatatkan jangkitan tinggi.


Pemain industri digesa patuhi SOP di tempat kerja

KUALA LUMPUR, 15 April - Perdana Menteri Tan Sri Muhyiddin Yassin menggesa pemain industri untuk mematuhi Prosedur Operasi Standard (SOP) ketat di tempat kerja bagi mengelak penularan COVID-19.

Sekali gus bekerjasama dengan kerajaaan dalam mematuhi Akta Standard Minimum Perumahan, Penginapan dan Kemudahan Pekerja 1990, Pindaan 2019, atau Akta 446.

Tan Sri Muhyiddin mengingatkan, di bawah Akta 446 pemain industri perlu menyediakan kemudahan yang selamat dan kondusif kepada pekerja agar tiada kesesakan berlaku di tempat kerja.

Pada masa sama, meningkatkan keselesaan dan kebersihan tempat penginapan pekerja.


Bazar Ramadan berisiko diarah tutup

PUTRAJAYA, 15 April - Operasi Bazar Ramadan akan ditutup sekiranya wujud kluster baharu membabitkan aktiviti bazar. Menurut Menteri Kesihatan, Datuk Seri Dr Adham Baba, KKM menerima banyak aduan mengenai kegagalan pengunjung terhadap pematuhan SOP di beberapa bazar Ramadan seluruh negara.

Berkuat-kuasa semalam, Datuk Bandar, Yang Di Pertua Pihak Berkuasa Tempatan dan Pegawai Penguatkuasa PBT Gred 19 ke atas telah diberi kuasa mengeluarkan kompaun terhadap individu yang melakukan kesalahan bawah Akta Pencegahan dan Pengawalan Penyakit Berjangkit 1988 termasuk kesalahan melanggar SOP di bazar Ramadan.


KPKT arah semua PBT wajib tugaskan penguat kuasa pantau SOP bazar Ramadan

KUALA LUMPUR, 15 April - Kementerian Perumahan dan Kerajaan Tempatan (KPKT) mewajibkan Pihak Berkuasa Tempatan (PBT) meletakkan anggota penguat kuasa masing-masing di bazar Ramadan dan Aidilfitri bagi memastikan keberkesanan pematuhan prosedur operasi standard (SOP).

Minimum seramai empat anggota perlu ditugaskan mengikut saiz dan kapasiti bazar.

Menerusi satu kenyataan, tugasan kawalan di laluan masuk dan keluar serta rondaan itu juga akan turut dibantu anggota RELA.

Ia bagi memastikan keadaan bazar sentiasa terkawal, tidak sesak dan semua pengunjung mematuhi SOP mencegah COVID-19.

Pemakluman terhadap pelaksanaan SOP di bazar-bazar Ramadan dan Aidilfitri itu turut dihebahkan melalui platform hebahan masing-masing seperti portal rasmi PBT, media sosial dan risalah.


KKM cadang rentas negeri sempena Aidilfitri ditangguhkan

PUTRAJAYA, 15 April - Kementerian Kesihatan (KKM) mencadangkan pergerakan rentas negeri bagi sambutan Aidilfitri tahun ini ditangguhkan susulan situasi penularan pandemik COVID-19 masih membimbangkan.

Menurut Menteri Kesihatan Datuk Seri Dr Adham Baba, cadangan dibuat berikutan rungutan serta rayuan pelbagai pihak agar kerajaan menangguhkan kebenaran pergerakan berkenaan.

Jelasnya, kebanyakan negeri ketika ini masih di bawah Perintah Kawalan Pergerakan Bersyarat (PKPB) dan Perintah Kawalan Pergerakan Pemulihan (PKPP) sehingga 28 April ini.

Malah tegasnya, kes harian masih meningkat dan belum stabil, selain Program Imunisasi COVID-19 Kebangsaan masih berjalan.

Malaysia mencatatkan 1,889 kes COVID-19 semalam berbanding 1,767 kes pada Selasa.

Ditanya mengenai kemungkinan mereka yang lengkap menerima dua dos suntikan vaksin COVID-19 dibenarkan untuk rentas negeri, Dr Adham berkata pihaknya masih menunggu dapatan daripada Pertubuhan Kesihatan Sedunia (WHO) serta Pusat Kawalan dan Pencegahan Penyakit yang berpengkalan di Amerika Syarikat.


MKN diminta teliti semula kebenaran buka Bazar Ramadan

SEREMBAN, 15 April - Menteri Penyelaras Program Imunisasi COVID-19 Kebangsaan, Khairy Jamaluddin Abu Bakar mencadangkan supaya Majlis Keselamatan Negara (MKN) meneliti kembali beberapa kelonggaran termasuk operasi Bazar Ramadan.

Ini susulan pengesanan 17 kes positif COVID-19 membabitkan varian Afrika Selatan.

Varian itu dikenalpasti sebagai varian yang mempunyai kadar kebolehjangkitan yang lebih tinggi dan sesetengah vaksin juga dilihat kurang efektif ke atas varian tersebut.

Beliau melahirkan kebimbangan sekiranya orang ramai gagal membuat kawalan kendiri dengan mematuhi SOP yang ditetapkan sekali gus menyumbang kepada gelombang keempat yang dijangka memberi kesan lebih teruk.

Dalam pada itu, Khairy turut memberitahu MKN bersetuju membenarkan pergerakan merentas negeri bagi individu yang perlu membawa tanggungan atau ibu bapa ke janji temu vaksinasi COVID-19.

Beliau menyatakannya semasa membuat lawatan ke Pusat Pemberian Vaksin Kerajaan Negeri Sembilan di Seremban.


4 Individu ditahan, pukul pekerja kerana puasa

KLANG, 15 April - Polis menahan empat individu, disyaki terlibat dengan kejadian berkaitan dua pekerja lelaki yang telah dipukul secara bergilir, kerana berpuasa.

Kenyataan Ketua Polis Daerah Klang Selatan ACP Shamsul Amar Ramli menyebut, kedua-dua mangsa telah dipukul dengan menggunakan sebatang rotan oleh majikannya dan seorang lagi pekerja.

Siasatan awal polis mendapati kejadian berlaku semasa lelaki tersebut berada di rumah majikannya di Bukit Tinggi, Klang dipercayai berpunca daripada majikan memarahi mangsa kerana berpuasa.

Majikan lelaki tersebut juga telah mengambil sepucuk pistol yang berada di pinggang salah seorang daripada dua lelaki tersebut, dan mengacukan ke arahnya dan mengeluarkan ugutan yang menghina agama.

Kes disiasat di bawah Seksyen 324 Kanun Keseksaan, 506 Kanun Keseksaan dan 298 Kanun Keseksaan.

Tegasnya, kes ini tidak melibatkan sebarang isu perkauman.


63 Papan iklan haram, MDBB ambil tindakan tanggalkan

KEDAH, 15 April - 63 papan iklan dipasang secara haram di luar Lebuhraya Utara Selatan sekitar Daerah Bandar Baharu, Kedah ditanggalkan.   Program Pemutihan Papan Iklan Luar dijalankan Majlis Daerah Bandar Baharu, MDBB.

Yang Dipertuanya, Muhammad Subhi Abdullah berkata susulan notis yang dikeluarkan, 8 pemilik dengan jumlah 40 papan iklan telah memberi maklum balas.

Mereka dalam proses permohonan kebenaran untuk mendirikan struktur papan iklan serta permohonan lesen untuk mempamerkan iklan.    Manakala baki pemilik 23 papan iklan belum memberikan sebarang maklum balas kepada pihak MDBB.

Tindakan penurunan paparan dan struktur papan iklan akan dijalankan kepada mana-mana pemilik yang tidak membuat sebarang permohonan atau tidak memberikan sebarang maklum balas.


Ibu tunggal maut ditikam selepas berlaku pergaduhan dengan suspek berusia 23 tahun

IPOH, 15 April - Seorang wanita maut dipercayai ditikam seorang lelaki dalam kejadian pergaduhan di rumahnya di Taman Perpaduan, Ipoh, malam tadi.  Mayat, K.Krishna 31 tahun ditemui terbaring di ruang tamu dengan beberapa kesan tikaman di dada.

Ketua Jabatan Siasatan Jenayah Negeri, SAC Anuar Othman berkata, pihaknya menerima panggilan mengenai pergaduhan antara mangsa dan suspek berusia 23 tahun itu kira-kira pukul 8.45 malam.  Sebaik tiba di rumah berkenaan, polis menemui mayat mangsa bersama suspek yang turut cedera dengan beberapa kesan tikaman.  Beliau berkata, suspek pernah ditahan pada 15 Mac lalu selepas mangsa yang juga ibu tunggal membuat laporan sering diganggu suspek.  Siasatan lanjut sedang dijalankan termasuk merakam percakapan dua anak mangsa berusia enam dan lapan tahun yang turut berada ketika kejadian.  Kes disiasat mengikut Seksyen 302 Kanun Keseksaan.


93 Anggota Polis Johor ditahan terlibat pelbagai kesalahan

JOHOR BAHRU, 15 April - Polis Johor menahan 93 anggotanya, disyaki terlibat dalam pelbagai jenis kesalahan sepanjang tahun lalu, dengan 83 kertas siasatan telah dibuka. Datuk Ayob Khan berkata, 13 anggota terlibat dalam kes rasuah, manakala 48 anggota dalam kes dadah, 28 anggota dalam kes jenayah, dan empat anggota dalam kes komersial.

31 anggota ditahan kerja, selain 15 anggota digantung kerja serta 45 anggota dan seorang pegawai dibuang kerja tahun lalu.  Ia menjadikan Kontinjen Johor merekodkan jumlah tangkapan anggota tertinggi yang terlibat dalam kes tatatertib berbanding kontinjen Negeri lain.

Dalam pada itu, sebanyak 30 kertas siasatan dibuka atas pelbagai kesalahan melibatkan anggota polis daripada Januari hingga kini.  Daripada jumlah itu, seramai 21 anggota disiasat membabitkan kesalahan jenayah, manakala sepuluh anggota disiasat atas kes dadah, lima anggota atas kes rasuah dan lima anggota atas kes komersial.


Kerajaan telah salur Elaun Khas Barisan Hadapan berjumlah RM647.33 juta

PUTRAJAYA, 14 April - Menteri Kewangan, Tengku Datuk Seri Zafrul Tengku Abdul Aziz mengumumkan kerajaan telah menyalurkan Elaun Khas Barisan Hadapan berjumlah RM647.33 juta setakat 2 April lalu.

Jumlah itu bagi memenuhi 1,822,927 tuntutan yang diterima pihaknya.

Penerima elaun merangkumi doktor, jururawat, kakitangan perubatan lain dan anggota beruniform.


17 kes positif COVID-19 dikenal pasti jangkitan varian B.1.351 Afrika Selatan

PUTRAJAYA, 14 April - 17 kes positif COVID-19 jangkitan tempatan telah dikenal pasti dijangkiti dengan varian B.1.351 Afrika Selatan setakat hari ini.

Varian tersebut mula dikenal pasti 18 Mac lalu pada dua kakitangan syarikat yang berpangkalan di Lapangan Terbang Antarabangsa Kuala Lumpur dari Kluster Jalan Lima serta satu kes masing-masing dari Kluster Kebun baru dan saringan kontak rapat.

Ketua Pengarah Kesihatan, Tan Sri Dr. Noor Hisham Abdullah menerusi kenyataannya memaklumkan, bagi mengesan sejauh mana penyebaran varian B.1.351, lebih banyak kes-kes di kawasan geografi yang berdekatan termasuk daerah Kuala Langat dan daerah Sepang telah dijalankan dengan turutan jujukan genom penuh.

Sehingga kini, analisis filogenetik serta hubungkait geografi menunjukkan kebarangkalian kesemua 17 kes tersebut adalah daripada punca jangkitan yang sama.

Selain itu sejak 3 Februari lalu, negara ini turut merekodkan dua kes varian B.1.1.7 United Kingdom dan dua kes varian B.1.525 Nigeria.

Menurut Tan Sri Dr. Noor Hisham, penemuan kes-kes varian mutasi 'spike' tersebut hasil analisis terhadap lebih daripada 273 turutan jujukan genom penuh virus SARS-CoV-2 dari sampel klinikal oleh Institut Penyelidikan Perubatan (IMR), Institut Kesihatan Negara (NIH), Kementerian Kesihatan sehingga hari ini.


SOP bazar Ramadan dilanggar, pegawai PBT diberi kuasa keluarkan kompaun

KUALA LUMPUR, 14 April - Berkuatkuasa hari ini, Datuk Bandar, Yang DiPertua Pihak Berkuasa Tempatan (PBT) dan Pegawai Penguatkuasa PBT Gred 19 ke atas, diberi kuasa mengenakan kompaun terhadap individu yang melakukan kesalahan di bawah Akta Pencegahan dan Pengawalan Penyakit Berjangkit 1988 atau Akta 342.

Menteri Kanan Pertahanan, Datuk Seri Ismail Sabri Yaakob memaklumkan, kompaun itu termasuk kesalahan melanggar Prosedur Operasi Standard (SOP) di bazar Ramadan.

Jelas beliau, aduan mengenai ketidakpatuhan SOP di beberapa lokasi bazar Ramadan telah diterima.

Majlis Keselamatan Negara (MKN) memandang serius masalah tersebut memandangkan penularan virus COVID-19 masih berada pada tahap membimbangkan.

PBT digesa untuk mengambil tindakan sewajarnya bagi memastikan semua SOP dipatuhi.

Orang ramai juga diminta memberi kerjasama kepada PBT dengan mematuhi SOP ditetapkan bagi membendung penularan pandemik COVID-19.


Bermula Jun ini, bekalan vaksin COVID-19 Malaysia akan mencukupi

PUTRAJAYA, 14 April - Malaysia akan mula menerima bekalan vaksin COVID-19 yang ampuh dan mencukupi bermula Jun ini.

Menteri Penyelaras Program Imunisasi COVID-19 Kebangsaan, Khairy Jamaluddin Abu Bakar berkata, ini berdasarkan jadual penghantaran bekalan dan bermula tempoh itu, program vaksinasi secara besar-besaran bagi penduduk negara ini dijangka berjalan lancar.

Pada masa ini permintaan melebihi bekalan.

Justeru, kerajaan akan terus berusaha memastikan bekalan vaksin tiba dengan lebih cepat susulan jumlah penghantarannya ketika ini yang masih rendah.

Khairy Jamaluddin turut menjelaskan, antara punca bekalan vaksin masih rendah di negara ini serta negara-negara berpendapatan sederhana lain adalah disebabkan negara kaya membolot pasaran vaksin COVID-19.

Sesetengah negara kaya membeli vaksin untuk rakyatnya tiga hingga lima kali ganda lebih daripada mencukupi.

Manakala, banyak syarikat farmaseutikal memberi keutamaan kepada negara berkenaan atas sebab yang ketara.

Perkara berkenaan adalah sebab Malaysia terpaksa memperoleh portfolio vaksin COVID-19 yang pelbagai bukan sahaja bergantung kepada syarikat Barat seperti Pfizer dan AstraZeneca tetapi juga Sinovac dari China.


Klinik dan hospital swasta percepat Program Imunisasi COVID-19 Kebangsaan

KUALA LUMPUR, 14 April - Peranan klinik dan hospital swasta penting dalam membantu Kementerian Kesihatan Malaysia (KKM) mempercepat Program Imunisasi COVID-19 Kebangsaan.

Bukan sahaja kerana mempunyai fasiliti perubatan yang baik tetapi juga meningkatkan keyakinan orang ramai untuk mendaftar bagi mendapatkan vaksin.

Ketua Pegawai Eksekutif, ProtectHealth Corporation Sdn Bhd (ProtectHealth), Dr. Anas Alam Faizli berkata, selain mempunyai peralatan yang baik, pegawai perubatan di pusat kesihatan swasta juga biasanya sudah mempunyai pesakit yang setia mendapatkan rawatan dengan mereka.

Atas keyakinan pesakit kepada pegawai perubatan tersebut, pemberian vaksin fasa kedua menjadi lebih mudah terutama bagi warga emas yang bimbang kerana menghidap penyakit kronik.

Dr. Anas ditemui selepas menjadi tetamu program Selamat Pagi Malaysia di Angkasapuri.


Geng Nicky: Lebih ramai tali barut sindiket akan diberkas

JOHOR BAHRU, 14 April - Polis tidak menolak kemungkinan, lebih ramai tangkapan akan dibuat terhadap pegawai dan anggota polis yang terbabit dengan kumpulan jenayah terancang, diketuai ahli perniagaan dalam buruan Datuk Seri Nicky Liow Soon Hee.

Ketua Polis Johor, Datuk Ayob Khan Mydin Pitchay berkata, ia susulan soal siasat dan laporan forensik yang dijalankan.

Pihaknya sedang mengemaskini kertas siasatan, bagi mengumpul bukti sebelum menjalankan tangkapan.  Dalam pada itu, beliau turut memaklumkan pihaknya tidak akan mendedahkan senarai anggota dan pegawai yang terlibat dengan sindiket Geng Datuk Nicky.  Kesemua mereka akan diambil tindakan di bawah Jenayah Terancang.


Kes jangkitan baharu terus catat peningkatan

PUTRAJAYA, 14 April - 1,889 kes jangkitan baharu hari ini, jumlah tertinggi harian sejak 5 Mac lalu.

Kes aktif terus meningkat kepada 16,696.

Ini berikutan kadar kes sembuh yang lebih rendah iaitu 1,485.

Sementara itu, Selangor, Sarawak dan Kelantan merupakan negeri penyumbang kes jangkitan paling tinggi semalam.


Hampir 50 peratus individu di Melaka sudah daftar vaksin

AYER KEROH, 14 Mac - Kira-kira 40.8 peratus daripada 701,000 individu yang berusia 18 tahun ke atas di Melaka telah mendaftar bagi Program Imunisasi COVID-19 Kebangsaan, setakat ini.

Pengarah Majlis Keselamatan Negara (MKN) Melaka, Nasrul Menhat berkata, daripada angka itu, 90,000 orang daripada kumpulan fasa kedua telah mendaftar berbanding sasaran kerajaan negeri seramai 130,000 orang.

Justeru, orang ramai khususnya penerima suntikan vaksin fasa kedua diminta untuk mendaftar sebelum 19 April.

Beliau menyatakan demikian di Wisma Persekutuan, Ayer Keroh.

Melaka juga, katanya, bersedia dengan fasiliti sedia bagi suntikan vaksin fasa kedua bermula 19 April ini.


Kerajaan Negeri Sembilan mahu jadikan Kuala Pilah sebagai destinasi pelancongan baharu

KUALA PILAH, 14 April- Kerajaan Negeri Sembilan optimis menjadikan daerah Kuala Pilah sebagai destinasi pelancongan baharu di negeri itu setelah Perkampungan Budaya Terachi yang terletak di Kuala Pilah diberi nilai tambah. Kuala Pilah sememangnya terkenal dengan adat dan warisan malah mempunyai tarikan ekopelancongan seperti Hutan Rekresi Ulu Bendul serta Gunung Angsi.

Menurut Menteri Besar Negeri Sembilan, Datuk Seri Aminuddin Harun, orang ramai boleh menikmati makanan tradisi Kuala Pilah dan lokasi itu juga diiktiraf sebagai tempat khusus untuk aktiviti ‘mengoca’ serta bola sepak sawah. Penganjuran Pesta Mengoca iaitu aktiviti menangkap ikan di sawah dan Pesta Bola Ngoca bakal diadakan pada September depan.  Selain itu, bagi merangsang ekonomi penduduk setempat, penanaman padi pulut yang dikenali sebagai ‘Padi Pulut Seri Menanti’ dan padi biasa turut diusahakan di perkampungan budaya tersebut.Perkampungan Budaya Terachi juga diharap dapat diperkenalkan ke seluruh dunia.Datuk Seri Aminuddin ditemui pada Majlis Mengacau Penganan dan lawatan di Perkampungan Budaya Terachi, Kuala Pilah.


COVID-19: Kompleks Seri Iman ditutup 3 hari

KUALA TERENGGANU, 14 April- Kompleks Seri Iman, Kuala Terengganu ditutup tiga hari bermula hari ini berikutan terdapat 11 kes positif COVID-19 di bangunan pusat pentadbiran tersebut.Menurut Pengarah Kesihatan Negeri, Dr. Nor Azimi Yunus, penutupan membabitkan enam premis pejabat kerajaan.

Ia termasuk, Jabatan Hal Ehwal Agama Terengganu, Majlis Agama Islam dan Adat Melayu Terengganu, Jabatan Mufti Negeri Terengganu, Pejabat Agama Daerah Kuala Terengganu, Pejabat Agama Daerah Kuala Nerus serta Pejabat Daerah dan Tanah Kuala Terengganu. Dr Nor Azimi berkata, perintah penutupan premis itu dilakukan bagi memberi laluan kepada kerja-kerja pembasmian kuman untuk mengawal penyakit berjangkit merebak. Penutupan premis berkuatkuasa di bawah Seksyen 18 (1) (1)(d) Akta Pencegahan dan Pengawalan Penyakit Berjangkit 1988 (Akta 342).

Setakat ini, terdapat 177 kes aktif COVID-19 di seluruh Terengganu dan kesemua pesakit berada dalam keadaan stabil dan diberikan rawatan biasa.


290 Tapak bazar Ramadan di stesen-stesen LRT terpilih

KELANA JAYA, 14 April - Prasarana Integrated Development Sdn Bhd (PRIDE) menyediakan 290 tapak bazar Ramadan di stesen-stesen LRT terpilih untuk kemudahan pelanggan Rapid KL.

Menurut Pengerusi Prasarana, Dato Sri Tajuddin Abdul Rahman, usaha itu juga adalah sebahagian dari misi pihaknya untuk membantu golongan usahawan yang terkesan akibat COVID-19.

Tambah beliau, PRIDE turut bekerjasama dengan Yayasan Kebajikan Negara (YKN) untuk membantu peniaga dari golongan gelandangan di bawah Program Bimbingan Niaga (PEMBINA).

Beliau ditemui selepas meninjau aktiviti perniagaan Bazar Ramadhan di Stesen LRT Kelana Jaya.

Antara tapak bazar Ramadan terpilih itu adalah stesen Glenmarie, Damai, Pandan Indah, Cempaka dan Putra Heights.


2,500 Peniaga akan terima bayaran saguhati, pembatalan bazar Ramadan di Kelantan

KOTA BHARU, 14 April - RM1.5 juta diperuntukkan bagi pembayaran saguhati kepada 2,500 peniaga yang terkesan akibat penutupan operasi bazar Ramadan di Kelantan oleh kerajaan negeri.

Ia setelah mengambil kira kesusahan peniaga yang telah mengeluarkan modal perniagaan.

Menurut Pengerusi Jawatankuasa Kerajaan Tempatan, Perumahan dan Kesihatan Negeri; Dr Izani Husin, agihan pembayaran saguhati kepada peniaga yang berdaftar dengan Pihak Berkuasa Tempatan (PBT) akan dibuat secepat mungkin.

Turut dikembalikan Bayaran sewa tapak bazar yang telah dibayar oleh peniaga kepada PBT sebelum ini.

Ahad lalu, Kerajaan Negeri membatalkan kebenaran pembukaan bazar ramadan dan Madinah Ramadan berikutan peningkatan mendadak kes COVID-19 yang membimbangkan di negeri itu.  Kerajaan mengambil serius perkembangan tersebut dan keputusan diambil demi menjaga kesihatan dan keselamatan rakyat.  Pusat rawatan PKRC juga telah mencapai kapasiti maksimum.


Suntikan Vaksin COVID-19: Pekerja industri perkilangan dan pembuatan keutamaan di Pulau Pinang, Selangor

KUALA LUMPUR, 14 April - Pekerja dalam industri perkilangan dan pembuatan khususnya di Pulau Pinang dan Selangor akan diberikan keutamaan untuk menerima suntikan vaksin COVID-19.

Menurut Menteri Perdagangan Antarabangsa dan Industri (MITI), Datuk Seri Mohamed Azmin Ali, ia berikutan kedua-dua negeri tersebut merupakan zon industri dengan aktiviti ekonomi yang sangat rancak.

Mengulas mengenai persediaan pihak kementerian dalam berdepan kemungkinan gelombang keempat COVID-19, beliau menjelaskan pihaknya sedia mengambil sebarang tindakan setelah penilaian risiko dilakukan pihak Kementerian Kesihatan (KKM).

Pihaknya kini sedang menekankan usaha dan pendekatan 'selamat di tempat kerja' agar industri perkilangan dan pembuatan dapat berjalan lancar dengan pematuhan ketat SOP.

Ujarnya, kesihatan dan keselamatan rakyat akan sentiasa menjadi keutamaan.

Beliau ditemui media selepas menyampaikan sumbangan bubur lambuk di Masjid Al-Ansar Taman Keramat di ibu negara.


500 kakitangan KKM akan digerakkan ke Sarawak dalam masa terdekat

KUCHING, 13 April - Kira-kira 500 kakitangan Kementerian Kesihatan Malaysia akan di mobilisasi ke Sarawak dalam masa terdekat bagi membantu negeri itu mengekang peningkatan kes COVID-19.

Menteri Kesihatan Datuk Seri Dr Adham Baba berkata mobilisasi itu melibatkan kakitangan KKM dari negeri dan bahagian lain di Sarawak yang berada dalam zon hijau.

Petugas kesihatan itu merangkumi doktor, jururawat, pembantu perubatan, pegawai makmal, radiologi dan mereka yang melakukan ujian pantas di lapangan.

Mengenai kadar kebolehjangkitan (Rt) di Sarawak, Datuk Seri Dr Adham berkata pada hari ini ia telah meningkat kepada 1.1 berbanding 1.08 pada semalam.

Beliau turut memberi jaminan untuk fasa kedua Program Imunisasi COVID-19 Kebangsaan, pengagihan vaksin perlu diberi pertimbangan yang lebih serius bagi melindungi semua rakyat.

Datuk Seri Dr Adham turut memaklumkan Jawatankuasa Khas Jaminan Akses Bekalan Vaksin COVID-19, telah memutuskan bahawa petugas media yang terlibat secara langsung dengan liputan di kawasan berisiko akan diberi vaksin dalam fasa kedua. Beliau ditemui selepas melakukan lawatan ke Pusat Vaksinasi COVID-19 Daerah Kuching di Stadium Perpaduan, Petra Jaya.


Penjawat awam digalak berwakaf

PUTRAJAYA, 13 April - Meningkatkan tabung dana wakaf bagi membolehkan lebih banyak aset diwujudkan.

Perkara itu antara yang perlu diberi perhatian bagi memastikan institusi wakaf berperanan membantu pembangunan ekonomi negara.

Ketika berucap sempena Pelancaran Bulan Wakaf Kebangsaan 2021, Perdana Menteri Tan Sri Muhyiddin Yassin menyeru sokongan dan penglibatan semua pihak bagi mencapai hasrat tersebut.

Beliau juga mahu satu inisiatif dirangka bagi menggalakkan penjawat awam berwakaf.

Perdana Menteri juga mahu peranan Majlis Agama Islam Negeri sebagai pemegang amanah tunggal harta wakaf diberi pengiktirafan.

Selain itu, pembangunan hartanah wakaf perlu dijadikan sebagai salah satu elemen penting dalam penyediaan pelan rancangan lima tahun pembangunan Malaysia.

Aktiviti pembudayaan dan sosialisasi wakaf juga perlu diperhebat ke arah mewujudkan masyarakat celik wakaf.

Perdana Menteri juga berharap Yayasan Waqaf Malaysia diperkasa sama ada dalam bentuk suntikan dana atau pertambahan bakat agar ia menjadi contoh pentadbiran wakaf di peringkat antarabangsa.

Bagi memastikan pengurusan wakaf lebih cekap dan memaksimumkan mobilisasi wakaf pada masa hadapan, Pelan Induk Wakaf Nasional akan diwujudkan.


Tiada laporan ingkar SOP semasa tarawih diterima

PUTRAJAYA, 13 April - Jabatan Kemajuan Islam Malaysia (JAKIM) tidak menerima sebarang bentuk aduan pelanggaran prosedur operasi standard (SOP) semasa umat Islam menunaikan solat tarawih setakat ini.  Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary berkata tahap kepatuhan jemaah yang hadir juga tinggi.

Beliau menyatakannya kepada media selepas merasmikan Program Majlis Pelancaran Kembara Al-Amin Ramadan di Kompleks Islam Putrajaya.  Bertemakan 'Gerbang Ramadhan Anda' merupakan inisiatif JAKIM menyemarakkan lagi bulan Ramadan kepada masyarakat dengan pelbagai pengisian kerohanian secara dalam talian.


Zakat fitrah Perlis masih kekal RM7

KUALA PERLIS, 13 April- Majlis Agama Islam dan Adat Istiadat Melayu Perlis (MAIPs) menetapkan kadar zakat fitrah di negeri itu kekal RM7 sama seperti tahun-tahun sebelumnya sejak 2016.

MAIPs dalam satu kenyataan menjelaskan, penetapan kadar itu selaras kelulusan Mesyuarat Jawatankuasa Fatwa Negeri yang mengekalkan kadar fitrah pada tahun ini berdasarkan harga beras semasa.Bagi umat Islam yang ingin menunaikan Zakat Fitrah dengan beras, kadarnya adalah sebanyak Satu Gantang Nabawi seorang atau bersamaan 2.6 kilogram.  Zakat fitrah boleh dibayar melalui amil-amil kariah di seluruh negeri atau secara dalam talian di aplikasi SnapNpay atau di laman sesawang MAIPs.


Saman JPJ ditawarkan sebanyak 70% diskaun selama 2 bulan

PUTRAJAYA, 13 April- Diskaun 70 peratus selama dua bulan ditawarkan untuk semua saman Jabatan Pengangkutan Jalan (JPJ), termasuk kes dalam senarai hitam.Menteri Pengangkutan, Datuk Seri Dr Wee Ka Siong berkata, tawaran diskaun itu, bersempena sambutan ulang tahun ke-75 JPJ.

Melibatkan 3.5 juta saman aktif yang dikenal pasti sejak 2010 hingga Mac lepas, pembayaran saman dengan diskaun 70 peratus itu, boleh dibuat di semua pejabat JPJ, dan secara dalam talian melalui portal rasmi JPJ.JPJ juga memperkenalkan sistem menunggu giliran secara dalam talian iaitu JPJeQ bagi mengelakkan '3C' iaitu tempat sesak, sempit dan duduk jarak dekat, di semua premis dan kaunter JPJ.  Datuk Seri Dr Wee merasmikan sambutan Ulang Tahun ke-75 JPJ di Putrajaya.


Geran MyKasih Kapital bantu 4,000 bakal usahawan wanita

SEPANG, 13 April- Sebanyak RM2 juta diperuntukkan untuk Geran Mykasih Kapital bagi membantu 4,000 bakal usahawan wanita di negara ini.Ini adalah untuk memperkasakan ekonomi kumpulan sasar yang terkesan akibat pandemik COVID-19 di seluruh negara.

Menteri Pembangunan Wanita, Keluarga dan Masyarakat (KPWKM) Datuk Seri Rina Harun berkata, pemberian geran berkenaan sebagai suntikan modal membantu golongan wanita menerusi bantuan kewangan dalam bidang e-dagang, pesan hantar dan juga perniagaan yang lain.Beliau ditemui selepas majlis penyerahan Geran Mykasih Kapital kepada 100 orang penerima terpilih pada fasa pertama di Sepang Selangor. Insentif berkenaan juga bagi mengoptimumkan potensi individu berdasarkan bidang kemahiran mereka agar tidak terus bergantung kepada bantuan kerajaan.Setakat ini lebih 12,000 permohonan Geran Mykasih Kapital telah diterima.


'Celik Al-Quran' perluaskan program kepada pelbagai peringkat

KUALA LUMPUR, 13 April- Seramai 100 orang pelajar dari Sekolah Tunas Bakti, Sungai Besi, Kuala Lumpur, menyertai program 'Celik Al-Quran' sempena bulan Ramadan ini.Ia sebagai usaha pihak Kementerian Pembanguan Wanita Dan Kebajikan Masyarakat (KPWKM) bagi melengkapkan para pelajar melalui program berkait Al Quran.

Timbalan Menteri KPWKM, Datuk Siti Zailah Mohd Yusoff menjelaskan, ia bakal menjadi usaha berterusan pihaknya dengan memperluas program kepada pelbagai peringkat.Beliau ditemui selepas menyempurnakan majlis penutup Kelas Celik Al Quran di Dewan Sekolah Tunas Bakti, Sungai Besi, Kuala Lumpur.


Kebolehpasaran graduan kolej komuniti, politeknik pada tahap membanggakan

SEBERANG JAYA, 13 April- Kebolehpasaran graduan lepasan kolej komuniti dan politeknik adalah sebanyak 90 peratus.

Timbalan Menteri Pengajian Tinggi, Datuk Dr Mansor Othman berkata, ia membuktikan graduan dari institusi berkenaan berada pada tahap membanggakan.

Sehubungan itu, bagi graduan universiti dan orang awam yang tidak mempunyai pekerjaan tetap ekoran kesan pandemik COVID-19, kolej komuniti membuka peluang Pembelajaran Sepanjang Hayat (PSH). Kolej komuniti menyediakan kursus jangka pendek atau berasaskan program PSH dan menawarkan 142,624 kursus di seluruh negara.  Antara kursus kemahiran yang mendapat penyertaaan tertinggi ialah dalam bidang katering, teknologi maklumat, grafik dan multimedia serta perniagaan dan keusahawanan. Terdahulu, beliau merasmikan Program Jelajah Malaysia Prihatin dan Program Keusahawanan dan Pembudayaan Komuniti Inovatif di Kolej Komuniti.


Alvin, Adik mengaku tidak bersalah gubah wang haram

KUALA LUMPUR, 13 April - Suspek utama sindiket aktiviti perjudian dalam talian, Alvin Goh Leong Heong dan adiknya didakwa di Mahkamah Sesyen Kuala Lumpur atas tujuh pertuduhan penggubahan wang haram.

Menurut kertas pertuduhan, kedua-duanya didakwa menerima hasil aktiviti haram berjumlah RM2.14 juta daripada dua warga China, Wang Hangang dan Feng Chuang, antara 9 September dan 11 November 2019.  Kesalahan dilakukan di bawah Seksyen 4 (1)b Akta Pencegahan Pengubahan Wang Haram, Pembiayaan Anti-Keganasan dan Hasil Kegiatan Tidak Sah (AMLA).  Sabit kesalahan boleh dipenjara sehingga 15 tahun dan denda lima kali ganda.  Mahkamah membenarkan jaminan RM200,000 untuk Yeong Hui.

Manakala Alvin tidak diberi jaminan kerana masih menjalani tahanan dua tahun di bawah Akta Pencegahan Jenayah (POCA) atas kesalahan judi dalam talian.  Kedua-dua tertuduh turut didakwa atas kesalahan imigresen.  Kes akan disebut semula 25 Mei depan.  Kes Alvin menjadi tumpuan ramai selepas dia melarikan diri dari tahanan SPRM tahun lalu.


AMPANG, 13 April - Persatuan Warisan Tan Sri P. Ramlee, PERWALEE mengimarahkan bulan Ramadan ini dengan membantu golongan yang memerlukan.

Persatuan itu menjadikan penghuni Rumah Kebajikan Asnaf Al-Bara-qah Malaysia di Taman Sepakat AU3 Ampang / Ulu Klang sebagai anak angkat.

Perkara itu diumumkan Penaung rumah berkenaan dan PERWALEE, Datuk Mad Aris Mad Yusof pada majlis sumbangan budi Lambaian Kasih Anak-anak Yatim dan Asnaf di Taman Sepakat, Ampang / Ulu Kelang.

Beliau turut mengalu-alukan sumbangan pihak lain yang ini tampil untuk menyumbangkan dana bagi rumah asnaf Al-Baraqah berkenaan.

Terdahulu, ahli PERWALEE mengadakan majlis tahlil, bacaan yasin dan doa selamat di pusara Allahyarham di Tanah Perkuburan Islam, Jalan Ampang.

Beberapa artis veteran turut menghadiri majlis berkenaan termasuk vokalis kumpulan The Klang, Ismail Jantan atau lebih dikenali sebagai Abang Chik.


Agong dan Permaisuri ucap selamat berpuasa, ambil keberkatan Ramadan, teguhkan ketakwaan

KUALA LUMPUR, 13 April - Umat Islam di Malaysia mula berpuasa hari ini.

Ia diumumkan Penyimpan Mohor Besar Raja-Raja, Tan Sri Syed Danial Syed Ahmad yang disiarkan secara langsung menerusi RTM.

Umat Islam diseru untuk mengambil keberkatan di bulan Ramadan, bagi meneguhkan ketakwaan serta memperbanyak amalan soleh.

Ini termasuk mengimarahkannya dengan pelbagai pengisian bermakna selain menggandakan ibadah serta memperkukuh ukhuwah.

Menerusi kenyataan Istana Negara Seri Paduka Baginda Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Seri Paduka Baginda Raja Permaisuri Agong, menzahirkan ucapan selamat menyambut Ramadan Al-Mubarak dan selamat menunaikan ibadah puasa, kepada seluruh umat Islam di Malaysia.

Seri Paduka Baginda berdua berharap, kehadiran bulan yang mulia ini, turut disambut dengan rasa insaf dan syukur atas ujian, rahmat, serta nikmat yang telah dikurniakan Allah.

Ekoran pelaksanaan Perintah Kawalan Pergerakan Bersyarat dan Pemulihan, penganjuran majlis sepanjang bulan Ramadan, perlu mematuhi prosedur operasi standard (SOP) yang ditetapkan.

Umat Islam juga dinasihatkan supaya terus cekal mengharungi ujian dan berdisiplin dalam mematuhi SOP, untuk memutuskan rantaian jangkitan COVID-19.

Dalam masa yang sama, mendoakan Malaysia terus dilindungi dan dirahmati.

Manakala COVID-19 dapat dibendung dan diakhiri dengan segera.


KUALA LUMPUR, 12 April - Premis makanan dibenarkan beroperasi sehingga pukul 6.00 pagi sepanjang bulan Ramadan.

Menteri Kanan Pertahanan, Datuk Seri Ismail Sabri Yaakob berkata, keputusan itu dibuat selepas mengambil kira keperluan orang ramai untuk bersahur.

Sebelum ini, operasi kedai makan dihadkan sehingga pukul 12.00 tengah malam atau mengikut syarat lesen yang dikeluarkan Pihak Berkuasa Tempatan (PBT).

Selain itu, penganjuran majlis berbuka puasa seperti bufet Ramadan di hotel dan restoran dibenarkan dengan Prosedur Operasi Standard (SOP) ketat.


Larangan rentas negeri, kekal

KUALA LUMPUR, 12 April - Larangan rentas negeri, kekal.

Manakala, Perintah Kawalan Pergerakan Bersyarat (PKPB) di enam negeri termasuk Kuala Lumpur dilanjutkan dua minggu lagi.

Begitu juga dengan Perintah Kawalan Pergerakan Pemulihan (PKPP) di lapan negeri, Putrajaya dan Labuan dilanjutkan dua minggu.

Menteri Kanan Pertahanan, Datuk Seri Ismail Sabri Yaakob memaklumkan, arahan itu berkuat kuasa mulai 15 hingga 28 April kecuali Sarawak yang bermula esok sehingga 26 April.

Bagaimanapun, pergerakan rentas daerah dibenarkan kecuali Sabah dan Sarawak atas keputusan kerajaan negeri.


Umat Islam di Malaysia mula berpuasa esok, 13 April

KUALA LUMPUR, 12 April - Umat Islam di Malaysia akan mula berpuasa esok, Selasa, 13 April, demikian diumumkan Penyimpan Mohor Besar Raja-Raja, Datuk Seri Syed Danial Syed Ahmad, malam ini.

Tarikh permulaan puasa bagi negeri di seluruh Malaysia ditetapkan menurut perintah Yang di-Pertuan Agong selepas diperkenan Duli-Duli Yang Maha Mulia Raja-Raja.

Pengumuman ringkas itu disiarkan secara langsung menerusi Radio Televisyen Malaysia (RTM), malam ini.

Pejabat Penyimpan Mohor Besar Raja-Raja menetapkan tarikh melihat anak bulan Ramadan bagi menetapkan permulaan puasa untuk umat Islam di Malaysia ialah pada hari ini, 12 April, bersamaan 29 Syaaban 1442 Hijrah.

Jawatankuasa berkenaan melihat anak bulan Ramadan di 29 lokasi di seluruh negara.

Majlis Raja-Raja mempersetujui cara menetapkan tarikh permulaan puasa adalah berdasarkan rukyah dan hisab.


KJ kecam monopoli bekalan vaksin oleh negara maju

PUTRAJAYA, 12 April - Sikap negara-negara maju yang menempah dan membeli vaksin secara berlebihan merupakan antara faktor rantaian bekalan vaksin di peringkat dunia terjejas.

Menteri Penyelaras Program Imunisasi COVID-19 Kebangsaan, Khairy Jamaludin Abu Bakar, menjelaskan senario itu sekaligus mengakibatkan kadar vaksinasi kepada rakyat di negara ini menjadi perlahan.

Khairy Jamaluddin memaklumkannya perkara ini dalam sidang media di Putrajaya yang turut dihadiri Menteri Kesihatan, Datuk Seri Dr. Adham Baba.

Setakat ini, Malaysia telah menerima 1.38 juta dos vaksin.

Negara dijadual menerima peningkatan bekalan vaksin bermula Jun depan hasil rundingan yang telah dilaksanakan dengan pengeluar vaksin.

Dalam pada itu, Khairy Jamaluddin yang juga merupakan Menteri Sains, Teknologi dan Inovasi memberitahu setakat hari ini lebih 8.5 juta rakyat telah mendaftar sebagai penerima vaksin.

Keseluruhan, 974,794 individu telah menerima suntikan.


Warga emas berusia 60 tahun ke atas bakal terima vaksin Sinovac

PUTRAJAYA, 12 April - Menteri Penyelaras Program Imunisasi COVID-19 Kebangsaan, Khairy Jamaludin Abu Bakar memaklumkan, vaksin Sinovac keluaran China bakal diberikan kepada golongan warga emas berusia 60 tahun ke atas dalam Fasa Dua Program Imunisasi COVID-19 Kebangsaan bermula 19 April ini.

Perkara itu diputuskan Jawatankuasa Khas Jaminan Akses Bekalan Vaksin COVID-19 (JKJAV) selepas mengambil kira data terkini serta perkembangan amalan penggunaan di negara lain yang menunjukkan vaksin tersebut adalah selamat, berkesan dan stabil untuk diberikan kepada warga emas.

Khairy Jamaluddin juga memaklumkan, contoh negara yang telah melaksanakan pemberian vaksin Sinovac kepada populasi 60 tahun ke atas ialah Turki iaitu lebih 11 juta penerima, Brazil lebih tujuh juta penerima dan Chile lebih tiga juta penerima.

Berdasarkan ujian klinikal di Brazil dan hasil semakan mendapati, peratus keberkesanannya adalah 83.7% bagi kes sederhana dan 100% bagi kes-kes tenat.

Dalam pada itu, katanya, bilangan mereka yang telah mendaftar untuk menerima vaksin COVID-19 adalah seramai 8.513 juta.

Wilayah Persekutuan Putrajaya, Selangor, Wilayah Persekutuan Kuala Lumpur, Pulau Pinang dan Negeri Sembilan merekodkan pendaftaran paling tinggi dari segi ratio penduduk manakala Sabah, Kelantan, Pahang, Terengganu dan Kedah masih perlahan.

Sejumlah 31,776 janji temu telah dihantar kepada penerima vaksin fasa kedua melalui aplikasi MySejahtera dan Sistem Pesanan Ringkas (SMS).


Program Imunisasi COVID-19 Kebangsaan, kerajaan bersetuju libatkan hospital swasta sebagai PPV

PUTRAJAYA, 12 April - Kerajaan bersetuju melibatkan hospital swasta dalam fasa dua dan tiga Program Imunisasi COVID-19 Kebangsaan sebagai Pusat Pemberian Vaksin (PPV).

Menteri Kesihatan, Datuk Seri Dr. Adham Baba memaklumkan, vaksin bakal diberikan secara percuma kepada hospital swasta untuk memaksimumkan akses pengagihannya kepada rakyat.

Jelas beliau, penglibatan hospital swasta mengambil kira cadangan yang dikemukakan pihak hospital swasta yang tidak mahu terkecuali dalam menggembleng tenaga bagi mencapai sasaran 80% penduduk Malaysia diberikan imunisasi COVID-19.

Bercakap di Putrajaya, beliau berkata, pada masa ini terdapat 203 hospital swasta di seluruh negara.

Selain itu, sehingga semalam seramai 2,304 Pengamal Perubatan Am Swasta telah mendaftar dalam program imunisasi itu.


Unjuran catatan 500 kes COVID-19 sehari menjelang Mei semakin tersasar

PUTRAJAYA, 12 April - Menteri Kesihatan, Datuk Seri Dr. Adham Baba memberitahu, unjuran Malaysia akan mencatatkan 500 kes harian COVID-19 menjelang Mei dilihat kurang memberangsangkan.

Tambah beliau, negeri-negeri yang terlibat dengan peningkatan kes seperti Sarawak, Pulau Pinang, Johor dan Selangor bakal diberi keutamaan dalam aspek pencegahan dan kawalan.

Menyentuh mengenai lonjakan kes di Sarawak yang bermula pada 9 Januari lepas, Datuk Seri Dr. Adham berkata ia disebabkan 39 kluster dikesan melibatkan komuniti.

Justeru, kementerian akan membincangkan mengenai langkah segera yang perlu diambil.

Ia termasuk keperluan sumber manusia, peralatan perubatan, peralatan perlindungan diri (PPE), logistik dan keperluan ujian makmal.


Kes jangkitan baharu COVID-19 catat trend peningkatan

PUTRAJAYA, 12 April - 1,317 kes baharu COVID-19 direkodkan hari ini mengatasi kes sembuh 1,052.

Sekali gus, menyaksikan kes aktif meningkat kepada 15,835.

Empat kes kematian turut direkodkan menjadikan jumlahnya kini 1,333.


DS Hamzah Zainudin nafi campur tangan pertukaran pegawai-pegawai kanan PDRM

PUTRAJAYA, 12 April - Menteri Dalam Negeri, Datuk Seri Hamzah Zainudin menafikan campur tangan beliau dalam urusan pertukaran pegawai-pegawai kanan Polis DiRaja Malaysia (PDRM).

Jelas beliau, sebarang urusan pertukaran pegawai adalah keputusan majoriti daripada Suruhanjaya Perkhidmatan Polis.

Beliau mengulas dakwaan wujud campur tangan beliau berhubung pertukaran 71 pegawai termasuk Ketua Polis Negeri yang sepatutnya berkuatkuasa hari ini seperti diumumkan Ketua Polis Negara, Tan Sri Abdul Hamid Bador.


Ramadan: 'Penganjuran majlis perlu patuhi SOP' -YDP Agong

KUALA LUMPUR, 12 April- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah menzahirkan ucapan selamat menyambut Ramadan dan selamat menunaikan ibadah puasa kepada seluruh umat Islam di Malaysia.Baginda turut menyeru umat Islam untuk mengaut keberkatan pada bulan mulia ini bagi meneguhkan ketakwaan diri serta memperbanyakkan amalan soleh.

Melalui satu kenyataan, baginda bertitah supaya penganjuran majlis-majlis di seluruh negara sepanjang Ramadan mematuhi Prosedur Operasi Standard (SOP) dan perintah yang ditetapkan kerajaan.

Selain itu, Seri Paduka Baginda turut menasihati ahli-ahli politik untuk berganding bahu memerangi pandemik COVID-19 tanpa mengira perbezaan fahaman politik.Seluruh umat Islam diseru untuk mengambil keberkatan Ramadan serta berdoa agar negara terus dilindungi dan wabak COVID-19 dapat dibendung serta diakhiri dengan segera.


Kerajaan mahu lahirkan lebih ramai huffaz berkemahiran TVET

BERTAM, 12 April- Kementerian Sumber Manusia meneruskan usaha melahirkan lebih ramai huffaz berkemahiran Latihan Vokasional dan Pendidikan Teknikal (TVET) dengan kerjasama Institut Latihan Perindustrian (ILP) dan pusat tahfiz. Terbaharu, 25 pelajar tahfiz Madrasah Al Aminiah cawangan Bertam bakal mengikuti Program Asas Pendawaian bermula pertengahan April ini.

Jelas Timbalan Menteri Sumber Manusia, Datuk Awang Hashim kursus separuh masa selama dua tahun itu melibatkan dana berjumlah RM375,000 dari Majlis Pembangunan Bumiputera Pulau Pinang (MPBPP).

Program yang julung kali dilaksanakan di Pulau Pinang itu bermatlamat membantu pelajar tahfiz memperoleh Persijilan Kemahiran Malaysia tahap dua yang diiktiraf kerajaan.


Tambah perjawatan JKM, demi capai perkhidmatan berkualiti

PUTRAJAYA, 12 April- Kementerian Pembangunan Wanita, Keluarga dan Masyarakat bercadang untuk menambah perjawatan fasa pertama Jabatan Kebajikan Masyarakat (JKM).Menterinya, Datuk Seri Rina Mohd Harun berkata, peranan dan tanggungjawab JKM sangat luas serta meliputi pelbagai kumpulan sasar dan seluruh masyarakat.

"Bilangan warga kerja JKM sangat terbatas iaitu hanya 7,000 orang sahaja, ini adalah satu kekangan bagi warga kerja JKM untuk menyampaikan perkhidmatan yang berkualiti kepada mereka yang memerlukan."

"Justeru, saya telah mencadangkan kepada Jabatan Perkhidmatan Awam agar JKM distrukturkan semula."

"Ini bagi membolehkan JKM lebih tersusun dan dapat memberikan penyampaian perkhidmatan yang lebih luas.

Saya juga berharap agar pertimbangan sewajarnya diberikan keatas cadangan ini yang melibatkan pertambahan jawatan fasa pertama sebanyak 2,525 orang."Beliau berucap sempena Majlis Apresiasi Ulang Tahun Ke-75 JKM di Pusat Konvensyen Antarabangsa Putrajaya (PICC) yang disempurnakan oleh Perdana Menteri, Tan Sri Muhyiddin Yassin.Dalam majlis itu juga, Tan Sri Muhyiddin menyampaikan anugerah Ikon Hero Jaket Oren Kebangsaan kepada dua pegawai JKM iaitu Tuah Sajali dan Dayang Rugayah Awang Besar atas jasa dan sumbangan yang dicurahkan khususnya semasa pandemik COVID-19.Tan Sri Muhyiddin juga turut melancarkan Program Kembara Prihatin Negara (KPN) yang telah bermula pada 1 November lalu.KPN merupakan program turun padang bagi membantu dan menyantuni rakyat yang terkesan akibat pandemik COVID-19.


Akta 118 akan dipinda, kerajaan perjuang nasib pembeli rumah terbengkalai

KUCHING, 11 April - Kementerian Perumahan dan Kerajaan Tempatan akan meminda Akta Pemajuan Perumahan (Kawalan dan Pelesenan) 1996 bagi membantu pembeli projek perumahan tertangguh.

Menterinya, Datuk Zuraida Kamaruddin berkata, pindaan akta itu sedang dalam perancangan dan bertujuan untuk mengatasi masalah projek perumahan terbengkalai serta melihat kepada tindakan yang lebih tegas untuk dikenakan terhadap pemaju.

Ujarnya, Akta 118 ketika ini belum dapat melindungi pembeli sepenuhnya.  Dengan itu, Akta Pemajuan Perumahan (Kawalan dan Pelesenan) 1996 akan dibentang di Parlimen untuk pindaan kelak.  Datuk Zuraida ditemui media selepas merasmikan pejabat cawangan Syarikat Perumahan Negara Berhad (SPNB) di Petrajaya, Kuching.  Beliau diminta mengulas mengenai projek terbengkalai milik swasta di Kuching sehingga menyebabkan sejumlah pembeli mengalami kerugian.  Dalam pada itu, Datuk Zuraida memberitahu, setakat April tahun ini, tidak ada projek di bawah SPNB terbengkalai di Sarawak.  Tambahnya, pihak kementerian sedang merangka pelan perniagaan yang mantap bagi membolehkan SPNB meneroka struktur binaan rumah yang lebih komersial.


Peranan JKM terus diperkasa

PUTRAJAYA, 12 April- Kerajaan melaksanakan tiga inisiatif dalam memastikan penyampaian perkhidmatan bantuan kebajikan yang lebih cekap dan mesra rakyat.Menurut Perdana Menteri, Tan Sri Muhyiddin Yassin, Inisiatif pertama ialah penstrukturan semula Jabatan Kebajikan Masyarakat (JKM), bagi memperkukuh penyampaian perkhidmatan bantuan, penyelarasan perjawatan dan menambah baik pengagihan tugas.

Inisiatif Kedua ialah pemberian elaun khas kepada warga kerja JKM yang berkhidmat di kawasan berisiko seperti institusi warga emas dan Orang Kurang Upaya (OKU).Manakala inisiatif ketiga pula ialah penggubalan Rang Undang-Undang Profesion Kerja Sosial bagi memastikan kebajikan pekerja sosial terbela agar mereka diiktiraf mengikut kepakaran masing-masing.Beliau juga berharap semua agensi yang terlibat dalam pemberian bantuan sosial dapat menyelaraskan mekanisme penyampaian bantuan supaya dapat disampaikan kepada mereka yang memerlukan dengan kadar segera."Kepada warga kerja JKM, saudara dan saudari perlu menjadi agen penyampaian yang proaktif dan cekap dalam kalangan masyarakat."

"Warga kerja JKM perlu bertindak dengan pantas untuk memastikan usaha menyampaikan mesej dan bantuan kepada masyarakat di dalam komuniti masing-masing dibuat dengan betul dan berkesan."

"Ini termasuk menambah baik proses permohonan bantuan, mengurangkan kekangan birokrasi dan memastikan bantuan benar-benar sampai kepada mereka yang memerlukan, tanpa mengira agama, kaum dan latar belakang."Perdana Menteri berucap demikian dalam Majlis Apresiasi Ulang Tahun Ke-75 JKM di Pusat Konvensyen Antarabangsa Putrajaya (PICC).Tambah Tan Sri Muhyiddin, Mesyuarat Majlis Tindakan Ekonomi Negara yang dipengerusikan beliau pada 22 Februari lalu juga telah membincangkan Hala Tuju Baharu Bantuan Sosial termasuklah cadangan untuk mewujudkan pangkalan data berpusat.Pangkalan data itu bagi menyelaraskan semakan kelayakan serta rekod penerima bantuan memandangkan terdapat sebanyak 192 jenis bantuan yang disalurkan kepada rakyat merentasi pelbagai agensi kerajaan.


8 lokaliti di Tawau dikenakan PKPD

KUALA LUMPUR, 11 April - Perintah Kawalan Pergerakan Diperketatkan (PKPD) akan dilaksana di Sungai Passin, daerah Matu, Mukah, Sarawak serta lapan lokaliti di daerah Tawau, Sabah bermula esok sehingga 25 April 2021.

Menteri Kanan Pertahanan, Datuk Seri Ismail Sabri Yaakob berkata, tambahan satu lagi lokaliti di mukim Hulu Besut, Terengganu yang dikenakan PKPD sejak 7 April lalu akan dilaksana di Kampung Pak Sik dan Felcra Keruak bermula esok.

Jelas beliau, lapan lokaliti di Tawau yang terlibat dengan perintah berkenaan adalah di Taman Sri Bukit Tawau, Taman Cahaya, Jalan Tengku Osman, Kuarters Bomba Tawau, Bandar Sri Indah, Jalan Mesra, Kampung Titingan dan Taman Golden Hill.

Sehingga kini secara kumulatif, 76 kes positif COVID-19 dikenal pasti dan 220 orang kontak rapat telah dikesan dalam lapan lokaliti tersebut.

KKM juga mengesahkan telah berlaku penularan jangkitan COVID-19 di lokaliti dengan kadar kebolehjangkitan yang tinggi.

Dalam pada itu, sebanyak 32 kes positif COVID-19 telah direkodkan hasil saringan ke atas 64 orang penduduk di lokaliti Sungai Passin di Mukah.

Manakala PKPD di Kg. Pak Sik dan FELCRA Keruak dalam daerah Besut bagi memudahkan Kementerian Kesihatan Malaysia (KKM) melaksanakan saringan secara bersasar ke atas semua penduduk dan seterusnya mengawal penularan jangkitan COVID-19.

Sementara itu, kerajaan juga bersetuju melanjutkan PKPD di Penjara Tapah, Batang Padang, Perak yang akan berakhir esok bagi tempoh 14 hari lagi bermula 13 April sehingga 26 April 2021.

KKM ujarnya telah mengesahkan masih berlaku penularan jangkitan serta ramai tahanan yang ditempatkan di Pusat Kuarantin dan Rawatan COVID-19 Berisiko Rendah (PKRC) belum sembuh sepenuhnya.

3,572 ujian saringan telah dilaksanakan di lokaliti berkenaan dan daripada jumlah tersebut sebanyak 891 kes positif COVID-19 telah direkodkan.


Lapan lagi kluster baharu dikenal pasti

PUTRAJAYA, 11 April - Kementerian Kesihatan Malaysia (KKM) memaklumkan terdapat lapan kluster baharu telah dikenal pasti pada hari ini.

Ketua Pengarahnya, Tan Sri Dr Noor Hisham Abdullah menerusi satu kenyataan memaklumkan lima daripadanya berkaitan tempat kerja dan tiga kluster komuniti.

Ini menjadikan jumlah kluster yang masih aktif pada ketika ini adalah 343 kluster termasuk kluster baharu yang dilaporkan hari ini.

Lima kluster tempat kerja membabitkan dua di Selangor iaitu Jalan Kasawari dan Jalan Desaria, satu di Kelantan iaitu Jalan Zainab serta dua lagi di Sarawak iaitu Jalan Bambangan dan Jalan Badarudin.

Sarawak turut merekodkan dua lagi kluster baharu melibatkan komuniti termasuk di rumah panjang iaitu kluster Abak Bon serta kluster Nganga Kelangas.

Manakala satu lagi kluster komuniti adalah Kluster Meruntum yang membabitkan majlis sosial di Sabah.

Dalam pada itu lapan lagi kluster ditamatkan hari ini, menjadikan keseluruhan 1,116 kluster telah diisytihar tamat di negara ini.


Hentikan perbezaan politik, semua perlu fokus jayakan Program Imunisasi COVID-19 Kebangsaan

PONTIAN, 11 April - Ahli Parlimen Tanjung Piai, Datuk Seri Dr Wee Jeck Seng menyifatkan semua pihak sama ada kerajaan mahupun pembangkang perlu mengetepikan perbezaan politik dan fokus ke arah menjayakan menjayakan Program Imunisasi COVID-19 Kebangsaan.

Beliau berkata demikian selepas Perasmian Program Malaysia Prihatin : Taklimat Isu Semasa Pengurusan Pandemik COVID-19 di Dewan Muafakat, Pontian.

Sebanyak empat Pusat Pemberian Vaksin (PPV) di daerah itu bagi melaksanakan Program Imunisasi COVID-19 Kebangsaan Fasa Dua melibatkan 22,000 penduduk.


Sidang Parlimen, tiada halangan untuk Majlis Presiden PH serah memorandum kepada Yang di-Pertuan Agong

SIK, 11 April - Kerajaan tidak akan menghalang hasrat Majlis Presiden Pakatan Harapan (PH) untuk menyerahkan memorandum kepada Yang di-Pertuan Agong bagi meminta perkenan Baginda supaya Parlimen bersidang semula.

Menteri di Jabatan Perdana Menteri (Parlimen dan Undang-undang), Datuk Seri Takiyuddin Hassan berkata, PH berhak berbuat demikian dari segi undang-undang.  Datuk Seri Takiyuddin berkata demikian selepas menghadiri Program Malaysia Prihatin di Sik, Kedah.

Beliau mengulas pengumuman pemimpin PH semalam untuk menghantar memorandum kepada Yang di-Pertuan Agong.

Datuk Seri Takiyuddin turut menolak tuduhan kerajaan Perikatan Nasional bersikap tidak demokratik dengan menggantung sidang Parlimen.  Jelas beliau, persidangan Parlimen hanya ditangguh sepanjang tempoh darurat dikuat kuasa.


Lebih separuh kes jangkitan baharu COVID-19 harian dari Selangor dan Sarawak

PUTRAJAYA, 11 April - Lebih separuh daripada jumlah kes jangkitan baharu COVID-19 hari ini adalah dari Selangor dan Sarawak.

Keseluruhan 1,739 kes positif baharu mengatasi jumlah yang sembuh iaitu 1,216 kes.

Sekali gus menyaksikan kes aktif meningkat kepada 15,574.

Lapan kes kematian baharu dilaporkan dan menjadikan jumlah kematian COVID-19 di Malaysia meningkat kepada 1,329.


RM10 juta bangunkan industri pelancongan di Terengganu

KUALA TERENGGANU, 11 April - Lebih RM10 juta peruntukan disalurkan Kementerian Pelancongan, Seni dan Budaya (MOTAC) untuk tujuan pembangunan industri pelancongan Terangganu dalam tempoh dua tahun.

Jelas Menterinya, Datuk Seri Nancy Shukri, ia merangkumi pembangunan empat projek penyelenggaraan kemudahan pelancongan termasuk pemuliharaan bangunan warisan tahun 2020.

Sejajar dengan itu, aktiviti mempromosi produk pelancongan di Zon Pantai Timur termasuk Terengganu juga akan terus dipergiat.  Ia bagi menjadikannya sebagai salah satu destinasi pelancongan unggul di negara ini.

Terdahulu beliau meninjau sebuah lagi lokasi pelancongan berpotensi terbaharu di Terengganu iaitu Dataran Banggol Cempedak.

Ia bakal menjadi tarikan produk eko-pelancongan bagi merancakkan lagi ekonomi melalui peluang pekerjaan yang ditawarkan kepada komuniti setempat.


MYVAC bantu lancar pemberian vaksin

BATU PAHAT, 11 April - Kementerian Pengajian Tinggi (KPT) bekerjasama dengan Kementerian Sains Teknologi dan Inovasi (MOSTI) serta Kementerian Belia dan Sukan menjalankan Program Sukarelawan-Malaysia Volunteer Vaccine Mobilization (MyVac).

Inisiatif berkenaan bertujuan membantu petugas barisan hadapan dalam pemberian vaksin kepada penerima berdaftar.

Menteri KPT, Datuk Seri Dr. Noraini Ahmad berkata berdasarkan data yang ada terdapat 4,501 orang sukarelawan bukan kesihatan mendaftar dengan MyVac.  Mereka terdiri daripada alumni pelajar dari insitutusi pengajian tinggi (IPT) awam dan swasta,kolej komuniti dan Yayasan Sukarelawan Siswa.  Sukarelawan MyVac ditugaskan di Pusat Pemberian Vaksin di seluruh negara manakala satu sesi latihan secara maya juga akan diberikan kepada mereka mengikut kriteria.  Beliau berkata demikian sempena Malaysia Prihatin, Majlis Penutupan Kejohanan E-Sports Terbuka IPT Johor di Dewan Sultan Ibhrahim, Universiti Tun Hussein Onn Malaysia di Batu Pahat, Johor.


104,362 AJK KRT seluruh negara daftar program vaksin

IPOH, 11 April - Seramai 104,363 ahli jawatankuasa Komuniti Rukun Tetangga (KRT) telah mendaftar bagi program Imunisasi COVID-19 Kebangsaan.  Menteri Perpaduan Negara, Datuk Halimah Mohamed Sadique berkata ia bagi memastikan mereka dapat menjadi ejen penggerak penerangan mengenai suntikan vaksin kepada masyarakat setempat.

Beliau berkata demikian selepas majlis melancarkan Program Malaysia Prihatin: Memperkasa Kepimpinan Komuniti Rukun Tetangga Negeri Perak.

Program ini juga meningkatkan kepekaan semua anggota di 8,330 KRT seluruh negara mengenai pengambilan vaksin tersebut.


KPN akan bertemu Menteri Dalam Negeri berkaitan pertukaran pegawai kanan polis

KLANG, 11 April - Ketua Polis Negara (KPN) Tan Sri Abdul Hamid Bador akan berjumpa dengan Menteri Dalam Negeri, Datuk Seri Hamzah Zainuddin dalam masa terdekat untuk meneruskan semula pelaksanaan pertukaran pegawai kanan polis yang tertangguh sebelum ini.  Dua hari lalu, satu posting di Facebook menjadi tular apabila ia mengaitkan penglibatan Menteri Dalam Negeri dalam urusan PDRM (Polis Diraja Malaysia).Pertukaran yang sepatutnya berkuat kuasa 12 April ini membabitkan 71 orang termasuk ketua polis negeri.


'Mengeteh' punca Besut jadi zon merah

KUALA LUMPUR, 11 April - Daerah Besut bertukar menjadi zon merah apabila merekodkan pertambahan 24 kes positif COVID-19 bagi Kluster Belaoh menjadikan jumlah keseluruhan 49 kes direkodkan daripada kluster itu. Pengarah Jabatan Kesihatan Negeri, Dr Nor Azimi Yunus berkata, antara punca peningkatan kes, adalah rutin penduduk yang suka 'mengeteh' di kedai-kedai kopi tanpa mematuhi prosedur operasi standard (SOP).

Melalui laman facebooknya, Dr Nor Azimi turut menzahirkan rasa bimbang akan berlaku kluster yang besar jika kawasan itu tidak dikenakan Perintah Kawalan Pergerakan Diperketatkan (PKPD). Justeru beliau menyeru agar semua penduduk di kawasan terlibat terus mematuhi SOP terutama menjelang Ramadan sekaligus menghargai pengorbanan petugas barisan hadapan.

Kluster Belaoh yang didaftarkan pada 6 April lepas adalah kluster komuniti yang melibatkan daerah Besut dan Marang di Terengganu serta daerah Bachok di Kelantan.

Kes indeks bagi kluster itu ialah seorang lelaki berusia 62 tahun yang dilaporkan positif COVID-19 pada 4 April hasil saringan individu bergejala.

Sehingga kini seramai 945 individu sudah disaring termasuk penduduk di dua kampung bersebelahan iaitu Kampung PPRT Belaoh Baru dan Kampung Keruak.


Aplikasi e-wallet peniaga, pelaksanaan penggunaannya masih diperhalusi

ALOR SETAR, 10 April - Penggunaan aplikasi e-wallet dalam kalangan peniaga pasar tani awam diyakini dapat dilaksanakan dengan baik.  Menteri Perdagangan Dalam Negeri dan hal ehwalPengguna KPDNHEP yakinnya, Datuk Seri Alexander Nanta Linggi menjelaskan, pelaksanaan penggunaan aplikasi tersebut masih diperhalusi.  Sebelum ini, Timbalannya, Datuk Rosol Wahid memaklumkansemua peniaga pasar tani dan awam di Putrajaya perlu menggunakanaplikasi e-wallet sebagai salah satu syarat pembaharuan lesen perniagaan.  Dengan kerjasama strategik bersama FAMA, Pihak Berkuasa Tempatan serta setiap KPDNHEP negeri, dijangkakan lebih100 pasar tani dan pasar awam akan turut menyediakan kemudahan e-wallet. Datuk Seri Alexander merasmikan majlis sambutan hari Pengguna Kebangsaan peringkat Negeri kedah dan kempen PembudyaanNorma Baharu sektor peruncitan di pasar -pasar utama di kompleks Pekan Rabu, Alor Setar.


29 Individu daripada 4 kumpulan 'Ah Long' ditahan

BUKIT MERTAJAM, 10 April - Polis menumpaskan empat kumpulan Ah Long yang menawarkan pinjaman wang haram menerusi beberapa serbuan di Pulau Pinang dan Perak.

29 individu termasuk seorang wanita yang terdiri daripada kumpulan Ah How, Ah Boy, Ah Son dan Alvin berjaya diberkas.

Pengarah Jabatan Siasatan Jenayah Komersial Bukit Aman, Datuk Zainuddin Yaacob berkata, kesemua mereka berusia 21 hingga 54 tahun ditahan di 12 lokasi membabitkan daerah Seberang Perai Tengah, Seberang Perai Utara Pulau Pinang dan Kerian, Perak.

Tangkapan empat kumpulan itu dibuat susulan menerima banyak laporan berhubung kegiatan haram mereka.  Siasatan mendapati semua sindiket bergiat aktif sejak empat tahun lalu dengan menawarkan pinjaman wang haram menerusi media sosial.  Hasil serbuan, polis turut merampas wang tunai hampir seratus ribu ringgit dan 10 buah kenderaan mewah, selain membekukan 52 akaun bank milik sindiket berjumlah RM6 Juta.

Tambahnya, Geng Ah How antara yang paling ramai diberkas melibatkan 19 suspek termasuk ketuanya.  Sindiket itu menjadikan tiga rumah teres sebagai pejabat dan asrama pekerja.  Keseluruhan rampasan dianggarkan bernilai kira-kira RM1.8 Juta.  Kes disiasat mengikut Seksyen 5(2) Akta Pemberi Pinjam Wang 1951, Seksyen 29 B(1) akta yang sama, Seksyen 6(1) Akta Bahan-Bahan Kakisan Letupan dan Senjata Berbahaya 1958, Seksyen 427 Kanun Keseksaan dan Seksyen 506 akta yang sama.


4 Pakej rangsangan ekonomi sektor pendigitalan

KELANTAN, 10 April - Hanya empat peratus daripada RM1.7 bilion peruntukan yang disediakan kerajaan telah digunakan setakat ini menerusi empat Pakej Rangsangan Ekonomi bagi sektor pendigitalan, setakat ini.  Menurut Menteri di Jabatan Perdana Menteri (Ekonomi) Datuk Seri Mustapa Mohamed, pihaknya akan menjalankan kajian untuk mengenal pasti punca kadar penggunaan peruntukan itu amat sedikit.

Jelasnya terdapat beberapa skim di bawah pakej rangsangan berkenaan bagi membantu perusahaan kecil dan sederhana serta mikro namun penggunaannya masih rendah.

Beliau menghadiri Program Digital@Jeli anjuran Majlis Pembangunan Wilayah Ekonomi Pantai Timur (ECERDC) dan Universiti Malaysia Kelantan (UMK) di Pondok Moden, Jeli.

Seramai 30 usahawan kecil yang berpendapatan kurang RM3,000 diajar cara untuk meluaskan pasaran perniagaan melalui platform digital.

Antara empat Pakej Rangsangan Ekonomi bagi sektor berkenaan adalah Geran Digitalisasi PKS di bawah  Pakej Rangsangan Ekonomi Prihatin Rakyat (PRIHATIN) dan Skim Transformasi Pendigitalan Industri menerusi Pelan JanaSemula Ekonomi Negara (PENJANA).

Masing-masing diberi peruntukan RM100 dan RM16 juta.


Kebenaran rentas negeri: KKM diminta umum keputusan cepat untuk memudahkan perancangan rakyat

JOHOR BAHRU, 10 April - Keputusan sama ada perjalanan rentas negeri dibenarkan atau tidak semasa musim perayaan bergantung kepada penilaian risiko Kementerian Kesihatan (KKM).

Menteri Kanan Pertahanan Datuk Seri Ismail Sabri Yaakob, pihaknya akan meminta KKM mengumumkan sebarang keputusan dengan cepat supaya memudahkan perancangan rakyat.

Jelasnya, pelbagai permohonan berkaitan kebenaran rentas negeri diterima khususnya menjelang Ramadan.

Beliau bercakap kepada pemberita selepas mengadakan lawatan kerja ke Pusat Latihan Tempur Tentera Darat (PULADA) Ulu Tiram, Johor Bahru.  Sementara itu, beliau mengumumkan peruntukan kira-kira RM1.7 juta bagi menaiktaraf penginapan peserta kursus dan membaiki atap masjid di PULADA Ulu Tiram.  Beliau turut mengumumkan peruntukan RM6.4 juta bagi Pembinaan Rumah Keluarga Angkatan Tentera dan RM2.2 juta bagi pembinaan pagar kem tersebut yang akan dimasukkan di bawah bajet kementerian tahun hadapan.


Lahad Datu dikenakan PKP berkuat kuasa esok

KUALA LUMPUR, 10 April - Perintah Kawalan Pergerakan (PKP) dikuatkuasakan di daerah Lahad Datu, Sabah berkuatkuasa esok sehingga 24 April ini.

Pelaksanaan PKP ekoran berlaku peningkatan mendadak kes postif harian dengan kadar kebolehjangkitan yang tinggi.

Jelasnya Menteri Kanan Pertahanan Datuk Seri Ismail Sabri Yaakob dalam satu kenyataan, KKM mengesahkan sebanyak 103 kes positif telah direkodkan dalam tempoh 14 hari di daerah tersebut selain terdapat 49 sampel ujian saringan masih menunggu keputusan.

Sementara itu, dua lokaliti di Sabah dan tiga lokaliti di Sarawak pula dikenakan Perintah Kawalan Pergerakan Diperketat (PKPD) bermula esok sehingga 24 April ini.

Tiga lokaliti di Sarawak yang dikenakan PKPD ialah, 9 Rumah Panjang Sungai Duan, Mukah; Politeknik Mukah; dan Kampung Menuang Baru, di Limbang.

Manakala di Sabah, Kampung Muhibbah Raya, Tawau dan Kampung Bukit Belacon, Mukim Segama, Lahad Datu turut dikuatkuasakan PKPD.

Datuk Seri Ismail turut memaklumkan PKPD di Pusat Jagaan Rohaniah, Sekolah Integrasi Ikhwan, Kampung Gong Kulim, Mukim Semerak, Pasir Puteh, Kelantan tamat esok seperti yang dijadualkan.


KSM setuju majikan beri cuti kepada pekerja untuk divaksin

KUALA LUMPUR, 10 April - Kementerian Sumber Manusia bersetuju agar majikan memberikan cuti kepada pekerja, untuk menerima suntikan vaksin COVID-19.

Menurut Menterinya, Datuk Seri M.Saravanan, pemberian cuti oleh majikan akan memudahkan dan menggalakkan pekerja untuk mendapatkan vaksinasi.

Datuk Seri Saravanan bercakap kepada media selepas majlis pelancaran pakaian yang direka khas dengan fungsi fleksibel untuk golongan Orang Kurang Upaya, di ibu negara.

Baru-baru ini, Menteri Penyelaras Program Imunisasi COVID-19 Kebangsaan Khairy Jamaluddin berkata beberapa syor akan dikemukakan pada mesyuarat Jawatankuasa Khas Jaminan Akses Bekalan Vaksin COVID-19 bersama Kementerian Sumber Manusia.

Antaranya menyarankan atau mewajibkan majikan memberi cuti kepada pekerja untuk mendapatkan vaksin mereka.


Sultan Selangor, Tengku Permaisuri terima dos ke-2 suntikan Vaksin COVID-19

SELANGOR, 10 April - Sultan Selangor Sultan Sharafuddin Idris Shah dan Tengku Permaisuri Norashikin selesai menerima suntikan dos kedua vaksin COVID-19 di Hospital Shah Alam.

Baginda berdua menerima suntikan dos pertama pada 20 Mac lalu.

Kenyataan dikeluarkan menerusi laman Facebook Selangor Royal Office menyatakan, suntikan dos kedua turut diterima, Raja Muda Selangor Tengku Amir Shah.

Baginda berkenan untuk mengambil suntikan vaksin COVID-19 ini selepas dimaklumkan bahawa hampir ke semua petugas-petugas barisan hadapan di Selangor telah mendapatkan suntikan vaksin masing-masing.

Baginda menyeru sekalian rakyat berkelayakan supaya tidak ragu-ragu untuk mendapatkan suntikan vaksin COVID-19 demi kesejahteraan dan kesihatan bersama.


"Op Mabuk", 3 individu ditahan

KUCHING, 10 April - Tiga individu ditahan selepas disyaki memandu bawah pengaruh alkohol melebihi had yang ditetapkan dalam "Op Mabuk" di Jalan Simpang Tiga, Kuching, Sarawak, malam tadi.

Kenyataan Pemangku Ketua Polis Daerah Kuching, Superintanden Merbin Lisa memberitahu, ketiga-tiga lelaki yang berusia 35 hingga 50 tahun itu, ditahan dalam operasi yang bermula 8.30 malam hingga awal pagi tadi.

Hasil ujian menggunakan alat pengesan kandungan alkohol mendapat ketiga-tiga individu berkenaan positif alkohol dengan kandungan melebihi paras dibenarkan.  Kes disiasat dibawah Seksyen 45A kurungan 1 Akta Pengangkutan Jalan 1987.

43 kenderaan dan 63 individu telah diperiksa, dalam operasi berkenaan.  31 saman merangkumi pelbagai kesalahan termasuk tiada lesen memandu, lesen tamat tempoh, nombor pendaftaran kenderaan tidak ikut peraturan, tidak memakai tali pinggang keledar dan ubah suai ekzos turut dikeluarkan.


Harga air kosong lebih RM1, 84 notis dikeluarkan di seluruh negara

TERENGGANU, 10 April - Air kosong melebihi RM1 segelas.

Tindakan yang wujud unsur pencatutan itu dikesan Kementerian Perdagangan Dalam Negeri dan Hal Ehwal Pengguna, KPDNHEP.

Serentak itu, 84 notis dikeluarkan bagi membolehkan siasatan terhadap peniaga dibuat mengikut Akta Kawalan Harga dan Antipencatutan 2011.

Timbalan Menteri, Datuk Rosol Wahid mendedahkan, paling tinggi di Kelantan dengan rekod 14 notis dikeluarkan, diikuti Selangor 12 manakala Sabah, Sarawak dan Johor masing-masing lapan notis.

Ops Pencatutan 8.0 dijalankan bermula 7 April lepas, di restoran mewah, biasa, makanan segera,francais dan kedai makan serta warung selepas aduan mengenainya diterima.

Operasi akan diteruskan bagi memastikan hak pengguna terjamin manakala peniaga tidak mengaut keuntungan berlebihan.


PDRM akan panggil Ahmad Zahid, Anwar Ibrahim - KPN

KLANG, 10 April - Polis Diraja Malaysia (PDRM) akan memanggil Presiden UMNO, Datuk Seri Dr Ahmad Zahid Hamidi dan Presiden PKR Datuk Seri Anwar Ibrahim bagi merekodkan keterangan berhubung rakaman perbualan audio yang dikaitkan dengan kedua-dua mereka, yang tular di media sosial baru-baru ini.

Ketua Polis Negara, Tan Sri Abdul Hamid Bador berkata, ia adalah tindakan yang perlu diambil dan pegawai penyiasat akan merakamkan kenyataan kedua-dua mereka, apabila tiba masa yang sesuai.

Beliau bercakap kepada media selepas Majlis Pelancaran Taman Angkat Amanita Kontinjen Selangor, di Tapak Padang Surau An-Nur, Klang.

Jelas Tan Sri Abdul Hamid, kertas siasatan berkenaan rakaman telah dibuka, dan rakaman audio telah dihantar ke makmal forensik untuk mengesahkan kesahihannya.

Bagaimanapun, beliau tidak memberi tempoh berapa lama masa akan diambil untuk analisis rakaman audio tersebut.


RM126.23 juta dimanfaatkan 6,969 penerima Program Agropreneur Muda

KANGAR, 10 April - Program Agropreneur Muda memanfaatkan peruntukan RM126.23 juta daripada Kementerian Pertanian dan Industri Makanan bagi tempoh 1 Januari 2016 hingga 31 Disember 2020. Ia melibatkan 6,969 penerima dalam kalangan usahawan muda dari pelbagai sektor termasuk tanaman, perikanan, ternakan dan industri makanan.

Menurut Timbalan Menteri Pertanian dan Industri Makanan II, Datuk Che Abdullah Mat Nawi, dari peruntukan itu RM121.97 juta diberi dalam bentuk Geran Agropreneur Muda (GAM) kepada 6,908 usahawan.

Manakala RM4.26 juta pula kelulusan pembiayaan Program Agropreneur Muda melibatkan 61 usahawan.  Untuk tahun ini, RM15 juta diperuntuk kepada GAM dengan menyasar 750 penerima usahawan muda. Beliau menyatakannya kepada media selepas melancarkan Program Jelajah Agropreneur Muda Peringkat Negeri Perlis. Pada majlis itu, replika cek GAM berjumlah RM1.09 juta diserahkan kepada 58 usahawan serta bantuan berupa kit makanan Agropreneur Muda disampaikan kepada 150 asnaf.


Malaysia rekod kadar kebolehjangkitan 1.06 semalam tertinggi dalam tempoh hampir dua bulan

KUALA LUMPUR, 10 April - Malaysia merekodkan kadar kebolehjangkitan COVID-19 atau R-Naught, 1.06 berdasarkan jangkaan mengikut kes seharian pada 9 April 2021 untuk seluruh negara.

Ia peningkatan untuk tiga hari berturut-turut berikutan kenaikan kes aktif hampir 800 kes dalam tempoh laporan 48 jam lalu.

Kadar 1.06 itu juga adalah yang paling tinggi sejak merekodkan 1.09 pada 4 Februari lalu ketika kes jangkitan harian merekodkan antara 3,500 hingga 4,500 kes dalam tempoh seminggu pada masa tersebut.

Mengikut negeri pula, Putrajaya merekodkan R-Naught tertinggi 1.26, diikuti Terengganu 1.19 dan Sabah 1.17.

Kesemunya negeri di bawah Perintah Kawalan Pergerakan Pemulihan (PKPP).

Ia sekali gus satu peringatan kepada semua pihak bahawa, meskipun jumlah kes jangkitan harian sudah berkurangan di bawah 2,000 kes, namun kadar kebolehjangkitan COVID-19 masih di paras tinggi.

Justeru, kepatuhan sepenuhnya kepada SOP dan aktiviti kesihatan awam dapat membantu menurunkan nilai R-Naught.


375,260 individu selesai terima dua dos vaksin

PUTRAJAYA, 10 April - Seramai 375,260 individu dalam kumpulan fasa pertama Program Imunisasi COVID-19 Kebangsaan telah melengkapkan dua dos suntikan vaksin setakat semalam.

Menteri Kesihatan, Datuk Seri Dr Adham Baba berkata, bagi tempoh sama 565,940 telah menerima dos pertama menjadikan jumlah keseluruhan pemberian dos pertama dan kedua vaksin COVID-19 kini adalah 941,200.

Manakala bagi jumlah pendaftaran untuk Program Imunisasi COVID-19 Kebangsaan pula Dr Adham memaklumkan, setakat semalam seramai 8,378,754 atau 34.50% telah mendaftar.

Mengikut perancangan program imunisasi berkenaan, tempoh pelaksanaan fasa pertama pemberian vaksin bermula Februari hingga April ini melibatkan 500,000 anggota barisan hadapan termasuk petugas kesihatan.


Jana pendapatan negeri menerusi ekopelancongan hutan

BACHOK, 10 April - Galakan terhadap kemajuan pembangunan ekopelancongan hutan akan terus diberikan kepada kerajaan negeri dalam usaha mempelbagai sumber pendapatan.

Menurut Menteri Tenaga dan Sumber Asli, Datuk Seri Dr Shamsul Anuar Nasarah, langkah itu dapat mengurangkan kebergantungan kepada pendapatan menerusi aktiviti pembalakan semata-mata.

Jelas beliau, keindahan kawasan hutan yang ada perlu dimanfaat sebaik mungkin dengan aktiviti berasaskan pelancongan bagi menjana pendapatan lumayan sekali gus meningkatkan hasil perolehan negeri.

Beliau ditemui media pada Program Penanaman Pesisiran Pantai dan Kempen Penanaman 100 juta pokok di Pantai Senok, Bachok. Dalam pada itu, Datuk Seri Shamsul berkata, setakat ini Kempen Penanaman 100 juta pokok menjelang 2025 telah mencapai lebih 7 juta pokok daripada sasaran penanaman 20 juta pokok tahun ini.


KPKT manfaat teknologi jadikan sampah sumber pendapatan

BANDAR BAHARU, 10 April - Kementerian Perumahan dan Kerajaan Tempatan (KPKT) akan mengunakan teknologi yang sesuai bagi menghasilkan sumber tenaga daripada sampah plastik bagi menjana pendapatan.

Jelas Timbalan Menterinya Datuk Seri Dr Ismail Abd Mutalib, banyak syarikat menawarkan teknologi tersebut sekaligus menepis dakwaan kononnya Malaysia bakal menjadi “tong sampah dunia”.

Persepsi negatif masyarakat terhadap sampah juga harus diubah kerana kini sampah mampu menjana pendapatan melalui program di bawah agensi pengurusan sisa pepejal kendalian KPKT .

Kementerian bagaimanapun terbuka untuk menerima sebarang pandangan. Datuk Seri Dr Ismail berkata demikian ketika mengulas kenyataan Timbalan Pengerusi Biro Publisiti MCA, Mike Chong Yew Chua yang membantah usaha kementerian mengkaji dan membangunkan industri rawatan sampah plastik di negara ini.  Terdahulu beliau melakukan lawatan kerja ke Ladang Rimbunan Kaseh di Bandar Baharu, Kedah. Rimbunan Kaseh menempatkan asnaf dan golongan B40 bagi membangunkan sosio-ekonomi mereka melalui projek penanaman cili fertigasi, ternakan ikan air tawar dan ternakan arnab melalui usahasama kepakaran tekonologi syarikat agrikultur tempatan, Magna Success Leisure Sendirian Berhad dan Agro Kedah.


KKM kaji penderma darah penerima vaksin fasa dua

KUALA LUMPUR, 10 April - Kementerian Kesihatan akan mengkaji cadangan untuk memberi keutamaan kepada penderma darah mendapatkan vaksin COVID-19 bagi fasa dua nanti.

Insentif ini sebagai galakan kepada orang ramai menderma darah untuk perawatan kecemasan.

Menurut Menteri Kesihatan, Datuk Seri Dr. Adham Baba perkara ini bakal dibincangkan oleh Jawatankuasa Khas Jaminan Akses Bekalan Vaksin COVID-19.

Beliau menyatakannya ketika Lawatan Kerja Ke Pusat Darah Negara.

Dalam pada itu, pihaknya sedang mengkaji keperluan mengkomersialkan Sistem Pengurusan Bank Darah.

Ini meliputi data penderma darah dan pelbagai aspek bekalan stok darah termasuk keperluan kumpulan darah dan daftar penderma.


PM ucap takziah kepada Ratu Elizabeth II atas kemangkatan Putera Philip

KUALA LUMPUR, 10 April - Perdana Menteri, Tan Sri Muhyiddin Yassin merakamkan ucapan takziah kepada Ratu Elizabeth II, kerabat diraja dan rakyat Britain atas kemangkatan Putera Philip, Duke of Edinburgh.

Antara sumbangan Duke Edinburgh semasa hayatnya adalah penubuhan Anugerah Antarabangsa Duke of Edinburgh, yang banyak memberi kesan positif kepada jutaan anak muda di seluruh dunia.

Menerusi hantaran Facebook , Tan Sri Muhyiddin menambah bahawa, Putera Philip pernah berkunjung ke Malaysia beberapa kali dan merupakan seorang insan yang cukup mesra.

Pemergian The Duke of Edinburgh pasti akan diingati seluruh masyarakat dunia yang turut merasai kehilangan seorang tokoh yang hebat.

Istana Buckingham mengesahkan bahawa Putera Philip mangkat pada usia 99 tahun di Istana Windsor.


Agong,Permaisuri zahir ucapan takziah pemergian Putera Philip

KUALA LUMPUR, 10 April - Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah serta Raja Permaisuri Agong, Tunku Hajah Azizah Aminah Maimunah Iskandariah menzahirkan takziah atas pemergian Putera Philip, suami kepada Ratu Elizabeth kedua.

Menerusi akaun media sosial Istana Negara, baginda berdua menyifatkan segala pengorbanan dan sumbangan mendiang kepada Malaysia akan terus dikenang.

Mendiang akan dikenang atas sokongan kepada Ratu Elizabeth Kedua dan sokongan berterusan kepada Komanwel, yang mana Malaysia berbangga sebagai anggotanya.

Selain itu , mendiang terus usaha dalam mengukuhkan hubungan United Kingdom dan Malaysia.


Belum ada polisi kerajaan benarkan pekerja asing kembali bekerja di Malaysia

IPOH, 9 April - Ketika ini masih belum ada polisi daripada kerajaan membenarkan pekerja asing kembali bekerja di Malaysia.

Itu penjelasan Menteri Dalam Negeri, Datuk Seri Hamzah Zainuddin.

Menurut beliau, kebenaran akan diberikan andai mereka bersedia mematuhi Prosedur Operasi Standard (SOP) ketat ditetapkan.

Tambah Datuk Seri Hamzah, kerajaan perlu melihat kepada data saintifik dikeluarkan Kementerian Kesihatan Malaysia (KKM) sebelum pekerja asing dibenarkan masuk ke negara ini.

Beliau ditemui selepas Program Malaysia Prihatin di Tambun, Ipoh.

Jelas beliau sehingga sehingga kini terdapat kira-kira 40,000 permohonan daripada majikan khususnya sektor perladangan.


Ujian saringan masih relevan kepada pemegang pasport vaksin sama ada pergi atau pulang dari luar negeri

SUBANG JAYA, 9 April - Ujian saringan masih diperlukan oleh penerima vaksin COVID-19 sekiranya mereka mahu mendapat kelonggaran daripada dikuarantin sama ada pulang atau pergi ke luar negara.

Jelas Menteri Penyelaras Program Imunisasi COVID-19 Kebangsaan, Khairy Jamaluddin Abu Bakar, peraturan itu ditetapkan oleh negara-negara yang mewujudkan pasport vaksin dengan mewajibkan penerima menyertakan bukti vaksinasi dan ujian saringan lengkap.

Khairy mengulas berkaitan laporan sekumpulan warga China yang berkunjung ke Sarawak didapati positif COVID-19 walaupun telah menerima dua suntikan vaksin di China.


Kerajaan cadang suntikan vaksin 1 dos untuk orang asli di pedalaman

SUBANG JAYA, 9 April - Menteri Penyelaras Program Imunisasi COVID-19 Kebangsaan, Khairy Jamaluddin Abu Bakar memaklumkan, kerajaan bercadang untuk memberi vaksin COVID-19 yang hanya memerlukan satu dos kepada masyarakat orang asli di kawasan pedalaman.

Antara vaksin yang dicadangkan adalah CanSino yang kini dalam proses pendaftaran dengan Bahagian Regulatori Farmasi Negara (NPRA) selain Johnson & Johnson.


Kes jangkitan baharu kembali melonjak

PUTRAJAYA, 9 April - Jumlah kes baharu hari ini 1,854 mengatasi kes sembuh 1,247.

Sekali gus, menjadikan jumlah kes aktif meningkat kepada 14,805.

Lima kes kematian turut dilaporkan menjadikan jumlah kematian kini 1,313.


Guna atau tidak vaksin AstraZeneca, tunggu selepas mesyuarat JKJAV 2 minggu lagi

SUBANG JAYA, 9 April - Keputusan sama ada Malaysia akan menggunakan vaksin AstraZeneca ataupun tidak, bakal dibincangkan pada mesyuarat Jawatankuasa Khas Jaminan Akses Bekalan Vaksin COVID-19 (JKJAV) dua minggu lagi. Menteri Penyelaras Program Imunisasi COVID-19 Kebangsaan, Khairy Jamaluddin Abu Bakar berkata, maklumat tambahan yang akan dibentangkan panel pakar Kementerian Kesihatan akan diteliti sebelum keputusan dibuat.

Beliau memberitahu media selepas majlis pelancaran Kempen Kesedaran Autisme Champs-NASOM 2021 di Subang Jaya, Selangor.

Jawatankuasa Keselamatan Agensi Perubatan Eropah (EMA) membuat kesimpulan bahawa pembekuan darah luar biasa dengan platelet darah rendah harus disenaraikan sebagai kesan vaksin AstraZeneca.

Dalam kenyataan pada laman sesawangnya, EMA memaklumkan, jawatankuasa berkenaan mempertimbangkan semua bukti yang ada ketika ini termasuk nasihat daripada kumpulan sebelum membuat kesimpulan ini.


Jawatankuasa Arbobis bakal ditubuh, selia penjagaan berkala untuk pokok-pokok bersejarah

BANDAR HILIR, 9 April- Satu jawatankuasa dianggotai pakar pengendali tumbuhan akan ditubuhkan bagi memastikan semua pokok-pokok berusia dan bersejarah dalam kategori warisan diberi penjagaan sebaiknya setiap enam bulan.  Datuk Bandar, Majlis Bandaraya Melaka Bersejarah (MBMB) Datuk Zainal Abu berkata, ia bagi mengelak pokok berusia ratusan tahun tumbang, seperti berlaku baru-baru ini.Beliau bercakap kepada pemberita selepas Gimik Penamanan Penggantian Anak Pokok Batai Laut di Jam Besar, Bandar Hilir.  Pada 17 Mac lalu, pokok yang menjadi ikon dan lokasi tumpuan pelancong dari seluruh dunia di hadapan Bangunan Stadhuys berusia 127 tahun tumbang kerana akarnya telah reput selain faktor cuaca tidak menentu.  Pokok jenis Batai Laut itu ditanam sejak zaman pemerintahan Bristish sekitar tahun 1894.


Majlis Tilawah Al-Quran peringkat Pulau Pinang, Umar dan Marzian johan Qari dan Qariah

KEPALA BATAS, 9 April - Muhammad Umar As-Syazuli Mohd Tahir dan Marzian Mohd Deli, masing-masing dinobatkan johan Qari dan Qariah Majlis Tilawah dan Menghafaz Al-Quran, Peringkat Negeri Pulau Pinang 1442 Hijrah / 2021 Masihi yang berlangsung di Masjid Abdullah Fahim, Kepala Batas malam tadi.

Kemenangan ini, melayakkan kedua-duanya membawa pulang wang tunai RM5,000, piala pusingan, piala iringan, hadiah iringan serta pakej menunaikan umrah.

Hadiah disampaikan Yang di-Pertua Negeri, Tun Dr Abdul Rahman Abbas.

Muhammad Umar As-Syazuli dan Marzian Mohd. Deli bakal mewakili Pulau Pinang pada Majlis Tilawah dan Menghafaz Al-Quran Peringkat Kebangsaan tahun ini yang dijadual, berlangsung Jun.


KeTSA lakukan pemantauan bagi memastikan aktiviti patuhi peraturan ditetapkan

TERENGGANU, 9 April - Kementerian Tenaga dan Sumber Asli (KeTSA) sentiasa melakukan pemantauan bagi memastikan aktiviti penebangan hutan mematuhi peraturan yang telah ditetapkan.  Menterinya, Datuk Seri Dr Shamsul Anuar Nasarah berkata, penebangan yang dilakukan itu perlu mematuhi peraturan dan pihaknya mempunyai mekanisme sendiri bersama kerajaan negeri.

Setiap penebangan yang dilakukan perlu mematuhi peratusan yang telah dipersetujui bersama kerajaan negeri.  Setiap penebangan juga perlu mengikut keluasan pokok yang matang dan sebagainya.

Beliau berkata demikian selepas melakukan lawatan kerja ke Setiu Wetlands, Setiu.


KPLB Communicator Team manfaatkan sejuta penduduk luar bandar

PUTRAJAYA, 9 April - Lebih sejuta penduduk luar bandar bakal menerima manfaat daripada penubuhan jawatankuasa khas yang dikenali KPLB Communicator Team (KCT).

Timbalan Menteri Pembangunan Luar Bandar, Datuk Seri Abdul Rahman Mohamad berkata, jawatankuasa itu berfungsi menyampaikan dan memberi penjelasan mengenai dasar serta program kerajaan ke peringkat akar umbi.

Jawatankuasa itu terdiri daripada pelbagai agensi di bawah kementerian tersebut.

Beliau ditemui selepas melancarkan KPLB Communicator Team di Putrajaya.

Sementara itu, Datuk Seri Abdul Rahman turut memaklumkan jawatankuasa itu akan dilaksanakan melalui dua kaedah iaitu komunikasi bersemuka dan edaran bahan promosi.


Agensi penyalur bantuan perlu perkukuh kerjasama

JASIN, 9 April - Agensi penyalur bantuan pada peringkat negeri dan persekutuan perlu memperkukuh hubungan kerjasama bagi memastikan usaha meringankan beban golongan sasaran dapat dilaksanakan segera.

Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad Al-Bakri berkata, langkah itu juga dapat membantu agensi dan kementerian terbabit mencapai petunjuk prestasi utama ditetapkan setiap tahun.

Beliau berkata demikian kepada pemberita selepas Majlis Penyerahan Projek MyHaus 2021 di Bemban, Jasin.

Menerusi Program MyHaus, kerjasama antara agensi kerajaan dengan swasta dapat membantu kumpulan asnaf untuk mendiami rumah yang lebih selesa.


Sistem Imigresen Bersepadu Nasional (NIISe) dilancar ganti MyIIMs

KUALA LUMPUR, 8 April - Sistem Imigresen Bersepadu Nasional (NIISe) menggantikan Sistem Imigresen Malaysia (MyIIMs) dilancarkan hari ini.

Sistem berkenaan bagi mewujudkan penguatkuasaan digital dengan maklumat lebih tepat.

Jelas Menteri Dalam Negeri, Datuk Seri Hamzah Zainuddin, penggunaan NIISe juga akan meningkatkan kualiti perkhidmatan imigresen melalui aplikasi yang dilengkapi sistem canggih dan terkini.

Tambah beliau, berdasarkan maklumat melalui 'Big Data Analytics' (BDA) yang diwujudkan dalam sistem NIISe, operasi terhadap Pendatang Asing Tanpa Izin (PATI) dapat dilaksanakan secara lebih efektif.

Ia meliputi pengambilan biometrik cap jari serta wajah bagi setiap individu yang tiba ke negara ini.

Sistem NIISe dijangka beroperasi sepenuhnya pada 2024 serta merangkumi 13 modul utama dan enam sokongan.


Kerajaan pandang serius taktik pengusaha pelancongan kaut caj tersembunyi

KUALA NERUS, 8 April - Segelintir pengusaha pelancongan didapati mengenakan caj tersembunyi di sebalik tawaran pakej harga rendah secara dalam talian.

Tindakan licik itu yang disembunyikan daripada pelanggan mendapat perhatian Kementerian Pelancongan, Seni dan Budaya.

Menurut Menterinya, Dato’ Sri Nancy Shukri, perkara itu itu dipandang serius pihaknya dan berjanji akan melakukan siasatan lanjut.

Tindakan sedemikian, katanya boleh membantutkan usaha kerajaan memulih dan merancakan kembali sektor pelancongan negara, yang ketika ini cuba bangkit semula selepas terjejas dengan pandemik COVID-19 tahun lalu.

Beliau berkata demikian selepas menyempurnakan sesi jerayawara Dasar Pelancongan Negara (DPN) 2020-2031 bagi Zon Timur melibatkan negeri Kelantan, Terengganu dan Pahang di Kuala Nerus, Terengganu.  Sebelum ini terdapat rungutan daripada pelancong tempatan yang mendakwa segelintir pengusaha pelancongan termasuk orang tengah yang menguruskan pakej pelancongan mereka mengenakan caj-caj tertentu tanpa sebarang makluman, seperti yang ditawarkan.


Jumlah kes baharu harian atasi kes sembuh

PUTRAJAYA, 8 April - 1,285 kes baharu direkodkan hari ini mengatasi jumlah kes sembuh 1,175.

Sekali gus menjadikan jumlah kes aktif meningkat kepada 14,203.

Empat kes kematian turut dilaporkan menjadikan jumlah kematian kini 1,308 kes.


Malaysia kaji implikasi penggunaan vaksin AstraZeneca COVID-19

PUTRAJAYA, 8 April - Malaysia akan mengkaji penggunaan vaksin AstraZeneca COVID-19 di negara ini.

Keputusan itu dibuat berikutan hasil dapatan Agensi Perubatan Eropah (EMA) bahawa pembekuan darah luar biasa berlaku dengan platelet darah rendah harus disenaraikan sebagai kesan sampingan vaksin yang sangat jarang berlaku.

Menteri Penyelaras Program Imunisasi COVID-19 Kebangsaan, Khairy Jamaluddin menerusi Twitternya menjelaskan, Jawatankuasa Khas Jaminan Akses Vaksin COVID-19 (JKJAV) akan mempertimbang perkara itu.

Semalam, Khairy berkata, Malaysia masih mempunyai masa untuk memutuskan sama ada akan meneruskan dengan penggunaan vaksin AstraZeneca kerana ia hanya akan tiba dari fasiliti COVAX pada Mei nanti.

Jawatankuasa Keselamatan EMA semalam, membuat kesimpulan mengenai dapatan kajian mereka terhadap vaksin AstraZeneca.

Ia mengesahkan bahawa manfaat vaksin itu dalam mencegah COVID-19 secara keseluruhan melebihi risiko kesan sampingannya.

Bagaimanapun, agensi Kesatuan Eropah itu mengingatkan para profesional penjagaan kesihatan dan penerima vaksin agar terus berwaspada mengenai kemungkinan adanya kes yang terjadi dalam tempoh dua minggu selepas divaksinasi.

Setakat ini, sebahagian besar kes yang dilaporkan berlaku pada wanita berusia bawah 60 tahun dalam tempoh dua minggu menerima vaksin.

Berdasarkan bukti yang ada kini, faktor risiko tertentu belum dapat disahkan.


Bazar Ramadan,solat Tarawih di Kelantan dibenarkan

KOTA BHARU, 8 April - Kerajaan negeri Kelantan membenarkan operasi bazar Ramadan tahun ini dengan kapasiti penjual dan pembeli bersesuaian mengikut lokasi.  Menteri Besar, Datuk Ahmad Yakob berkata, operasi di bazar-bazar Ramadan perlu mengikut prosedur operasi standard (SOP) yang ditetapkan oleh Majlis Keselamatan Negara (MKN).

Beliau berkata demikian kepada pemberita selepas merasmikan Pasar Awam dan Penyerahan Kuarters Kerajaan oleh MSO kepada kerajaan negeri Kelantan di Bandar Satelit Islam Pasir Tumboh, Kota Bharu. Hadir sama, Pengerusi Jawatankuasa Kerajaan Tempatan, Perumahan dan Kesihatan Negeri Kelantan, Dr Izani Husin serta Pengerusi Jawatankuasa Kebajikan, Pembangunan Keluarga Dan Wanita Kelantan, Datuk Mumtaz Md Nawi. Dalam perkembangan berkaitan Datuk Ahmad berkata, kerajaan negeri juga turut membenarkan solat Tarawih termasuk Program Madinah Ramadan di Dataran Stadium Sultan Muhammad ke-4, Kota Bharu yang sebelum ini dibatalkan akibat penularan COVID-19.Begitu juga di masjid-masjid serta surau, hanya imam tempatan akan mengimamkan solat terawih.


Vaksin COVID-19: Malaysia sumbang 50,000 dos kepada Bosnia Herzegovina

ALOR GAJAH, 8 April - Malaysia akan menyumbangkan 50,000 dos vaksin COVID-19 kepada Bosnia Herzegovina berikutan kesukaran negara itu mendapatkan bekalan berkenaan.  Menteri Di Jabatan Perdana Menteri (Tugas-Tugas Khas), Datuk Seri Mohd Redzuan Md Yusof berkata sumbangan dibuat atas dasar keperihatinan dan hubungan baik kedua-dua negara.

Mengulas lanjut, Bosnia Herzegovina telah memohon bantuan daripada Malaysia dan kerajaan telah bersetuju untuk memberi bantuan setelah diputuskan dalam mesyuarat kabinet semalam.

Dengan sumbangan berkenaan beliau menegaskan ia tidak akan menjejaskan Program Imunisasi COVID-19 Kebangsaan kerana negara memiliki bekalan vaksin yang mencukupi. Penghantaran itu akan diserahkan kepada perundingan terus diantara Kementerian Luar dan Kementerian Kesihatan.

Datuk Seri Mohd Redzuan berkata demikian selepas Program Malaysia Prihatin – Taklimat Isu-Isu Semasa : Pengurusan Covid 19 anjuran Jabatan Penerangan di Alor Gajah.


Vaksin COVID-19: Rujuk pasukan khas KKMM dapatkan maklumat sahih

ARAU, 8 April - Masyarakat disaran supaya merujuk pihak yang berwajib seperti Kementerian Komunikasi dan Multimedia Malaysia (KKMM) berkaitan maklumat sahih vaksin COVID-19.

Ia bagi mengelak daripada terpengaruh dengan golongan anti vaksin.  Ini termasuk penyebaran berita palsu berkaitan penerima vaksin meninggal dunia akibat kesan sampingan selepas divaksinasi.

Menteri Komunikasi dan Multimedia Datuk Seri Saifuddin Abdullah berkata, vaksin yang dibawa masuk ke negara telah terbukti selamat secara saintifik malah turut di disahkan Majlis Fatwa Kebangsaan untuk diambil oleh orang Islam.  Orang ramai juga boleh bertanyakan soalan mengenai sesuatu berita yang disebarkan golongan anti vaksin melalui pasukan khas KKMM.  Beliau berkata demikian ketika ditemui media sebelum sesi mengadap Raja Perlis, Tuanku Syed Sirajuddin Jamalullail di Istana Arau, Perlis.  Turut berkenan hadir, Raja Muda Perlis, Tuanku Syed Faizzuddin Putra Jamalullail.  Dalam sesi mengadap, Dato’ Seri Saifuddin turut mempersembahkan beberapa cadangan aktiviti yang sedang dijalankan kementeriannya berkaitan kesaling hubungan internet dan perkembangan ekonomi digital di Malaysia termasuk Perlis.


Ramadan: Kelantan benarkan tarawih dengan SOP

PASIR MAS, 8 April- Majlis Agama Islam dan Adat Istiadat Melayu Kelantan membenarkan solat tarawih serta aktiviti pengimarahan di masjid dan surau di seluruh negeri dilaksanakan pada Ramadan.Yang Dipertuanya, Tengku Tan Sri Mohamad Rizam Tengku Abdul Aziz memaklumkan perkara itu telah mendapat perkenan Sultan Kelantan Sultan Muhammad V.

Bagi solat tarawih dibenarkan mengikut kapasiti sebenar masjid, surau dan musolla dengan penjarakan fizikal satu meter.Solat boleh dilaksanakan sama ada lapan atau 20 rakaat dengan bacaan surah atau ayat pendek dalam tempoh tidak lebih satu jam tidak termasuk solat Isyak.Tazkirah tidak dibenarkan sepanjang pelaksanaan solat tarawih.Manakala tazkirah dibenarkan dengan penjarakan fizikal satu meter.Jamuan berbuka puasa dan bersahur tidak dibenarkan, namun masjid, surau dan musolla digalakkan untuk menyediakan menu berbuka dan bersahur secara bungkus dan diagihkan kepada jemaah.


10 hingga 20% kontraktor di Johor terlibat dalam projek mega

JOHOR, 8 April - Kerajaan negeri Johor komited menyasarkan antara 10 hingga 20 peratus kontraktor di negeri itu terlibat dalam pelaksanaan projek-projek mega dan berimpak tinggi.

Menurut Menteri Besar, Datuk Hasni Mohammad, pihak terlibat harus merebut peluang tersebut selaras menjadikan Johor sebagai hab pertumbuhan ekonomi baharu negara.

Jelasnya, komitmen itu meliputi projek pelbagai sektor termasuk pembinaan Landasan Keretapi Elektrik Gemas-Johor Bahru, Projek Rapid Transit System Singapura-Johor Bahru dan Bas Rapid Transit.

Beliau berkata demikian pada Majlis Anugerah Kontraktor Johor, di Johor Bahru.


Minyak sawit negara kekal berkualiti, pertingkat peluang teroka pasaran baharu

BANGI, 8 April - Malaysia komited mengekalkan kualiti minyak sawit pada tahap 90 peratus mengikut standard pensijilan Minyak Sawit Mampan Malaysia (MSPO).

Menteri Perusahaan Perladangan dan Komoditi, Datuk Dr. Mohd Khairuddin Aman Razali berkata langkah itu diperlukan untuk meningkatkan jumlah eksport bahan komoditi itu ke pasaran baharu.

Pihaknya kini fokus meluaskan pasaran ke Afrika dan Timur Tengah.

Menyentuh tindakan Sri Lanka mengenakan sekatan terhadap kemasukan produk ke negara itu, jelas beliau ia tidak memberi sebarang impak terhadap industri berkenaan.

Beliau berkata demikian selepas menghadiri Majlis Apreasiasi KPKK 2021 dan Pelancaran Pencapaian Malaysia Prihatin Sektor Agrikomoditi Negara.


92 individu ditahan ingkar PKP

KUALA LUMPUR, 8 April - Ini pula berkaitan operasi pematuhan SOP.

92 individu ditahan kerana ingkar Perintah Kawalan Pergerakan (PKP).

88 daripada mereka dikompaun dan empat lagi direman.

Menurut Datuk Seri Ismail antara kesalahan dikesan ialah rentas negeri tanpa kebenaran, gagal mengamalkan penjarakan fizikal dan premis beroperasi tanpa kebenaran.

Menerusi Operasi Benteng pula 43 pendatang asing tanpa izin dicekup.


Lebih 21,300  pekerja asing diburu guna khidmat sindiket PLKS palsu

KUALA LUMPUR, 8 April - Jabatan Imigresen sedang mengesan seramai 21,378 pekerja asing kerana disyaki menggunakan khidmat sindiket pengeluaran Pas Lawatan Kerja Sementara (PLKS) palsu sejak tahun lepas.

Menurut Ketua Pengarah Imigresen Datuk Khairul Dzaimee Daud pekerja asing tersebut melibatkan pelbagai sektor termasuk perladangan, perkilangan dan perkhidmatan pembersihan.

Jelasnya, kewujudan sindiket itu menyebabkan kerajaan mengalami kerugian sehingga jutaan Ringgit.

Jumlah kerugian itu berdasarkan bayaran antara RM600 hingga RM1,600 untuk bayaran setiap PLKS yang sah, bergantung kepada sektor pekerjaan.

Beliau berkata demikian dalam sidang media Operasi Hack-Sindiket Godam Sistem di pejabat SPRM ibu negara.